
Lis figuris dai Sanz ch'a comparissin a cjáf di ogni 
més, li àn buridis für Elvia e Renato Appi, dal Archivi 
di Stât di Udin là che si cjátilis sot la vôs «Congrega- 
zioni Religiose soppresse» e l'ultime (més di Dicembar) 
p.g.c. del Collegio Notarile di Udine July Brunaleschi 
opus 1758. Riproduzions fotografichis di Riccardo Viola. 





1987 


de vignude di Crist 


IL 1987 AL RISPUINT: 


- al 6700 dal Circul Julian; 

- al 2740 de fondazion di Rome; 

- al 5746 dai Ebreos; 

- al 1365 dai Maometans; 

- al 2168 de fondazion di Aquilee. 


FIESTIS VARIABILIS: 

- la Cinise (4 di marz); 

- Pasche (19 avril); 

- la Sense (31 di maj); 

- Pentecostis (7 di jugn); 

- Santissime Trinitât (14 di jugn); 
- Corpus Domini (21 di jugn). 


FIESTIS DI PRECET: 

- dutis lis doméniis; 

- il prin dal an; 

- la Pefanie; 

- la Madone d'avost (15 d'avost); 

- Fieste dai Sanz (1 di novembar); 

- la Madone di dicembar (8 di dicembar); 
- Nadâl (25 di dicembar); 

- San Scjèfin (26 di dicembar). 


FIESTIS NAZIONALS: 

- Liberazion (25 d'avril; 

- Fieste dal Lavór (1 di maj); 

- Fieste de Republiche (2 di jugn). 

Lis notis sui Sanz e sui Beáz che si cjàtin tal 
«Strolic» a' son stadis butadis jü di Meni, gjava- 
dis für dai libris «Il Friuli, uomini e tempi» di pre 
Bepo Marchet (ed «Camera di Commercio, Indu- 
stria e Agricoltura», Udine, 1959) e «Mille Santi 
del giorno» di Piero Bargellini (ed. Vallecchj - 
Massimo, 1983). 


I tesc' sui vins Picolit, Merlot e Verduz di Ramän- 
dul а” végnin für dal librut intitulát «I vini del mio 
Friuli» di Adelaide Mesaglio. 








PREAMBUL 


Al capite te vite qualchi cas che, propit biel che duc? 
fas fieste, a qualchidun j tocje di lavorá di plui e di no 
rivâ a fà dut. 

A Lelo Cjanton j è capitàt chest tal '86, ma al à 
risolvát il problem cul ridusi il program dal so contri- 
büt al «Strolic», ch'al jere di dodis pinsîrs par ogni més 
dal an e di altris dodis pinsirs par dodis país furlans. 

Salacór vincjequatri pinsirs а” saressin staz masse 
in tun an, co al bastarès dome che un pinsir biel ch ol 
duràs dute la vite. 

Ма диді pinsîr? Difizzil intiválu. Lui, Lelo, cheste 
volte, al à ргоуйі cun dodis: sis pai prins més dal an 
e sis par sis país. Altris pinsirs al podarà véju un'altre 
volte e, se nol intivarà mai nuje, nancje cun vincjequa- 
tri о plui, i letórs а” varan almancul la pussibilitàt di 
viodi cemüt che un omp al sa piardi timp. 


IL STROLIC 

Zenár. Il prin dal an si scolte Viene 

ch'a sünin chéi biéi vàlzars di une di, 
che il sanc lu fásin boli in ogni vene 
a chéi che i agn ur pésin come a mi. 


Po' 'e ven la Pefanie cui fücs in vóre 
e il fum a là secont ch'al tire il vint; 
e nó chel fum a strolegäj parsóre; 

e po' fâ fieste ai premis di Tarcint. 

UNVIAR DE CUELINE 


Di unviär ce biel il colör 

zalit cjalt de cleve!, 

e quanch'al nevee 

ce ésal di miór de cueline 

cun dutis lis bachetis des cisis 
ch'a 'züin di recamá?, 

cun duc' i trois e lis stradelis 
ch'e àn lis stelis dai flocs 

a pojási ali lizeris, 

lizeris tanche pavéis, lizeris...?, 
cun duc’ i cops des cjasis 

che se tu tasis tu ju sinz cjantä? 
E i fogolärs des ostariis, amis? 
Amís, chéi fogolárs là, 

tra i cjamps ancjemò cui morärs 
duc’ neris, te criure, 

chéi fogolärs a’ son ancjemo 

là, 

cul plui biel cjalt dal unviâr! 

ZENÂR 


Al è tant timponon che il rituäl di Prindalan al è 
chel di jevási stracs e dibòt maláz, dut parceche il ri- 
tuál dal Ultindalàn al é chel di no là a durmi, di stracá- 
si e di strajempläsi. 

Nol val, alore, chel mit di di ch’o уіп уйі imparai 
a scuele: «Anno nuovo, vita nuova». Al incontrari, an- 
zit, si pò di che ogni an gnüf nus puarte vite viere, no 
dome parvie des strachis che si cjape tra une buine fin 
e un brut ргіпгірі, ma ancje parceche di agnoruns e 
je ogni volte simpri ché, e ogni an si devente plui viéi 
di un an. 

Ce ch'al covente tune Ійі situazion al è di vé: I) i 
Untinsdalàn simpri unevoronone di sium e mai une pa- 
lanche in sachete; 2) i Prinsdalàn une voe grandonone 
di lavoronä, fasint simpri alc di gnüf, e deventant ogni 
an plui ’zovins di un an, fintremai che si sint di torna 
a nassi. 

Alore, la prime robe di fâ par rivà un tant 'e je di 
spindi sparagns e tredicesimis in mit di restà senze béz 
bielzà a San Stiefin, e la di dal Ultindalàn là a durmi, 
stracons di lavór, “ев nüf di sere. 

Tal indoman abuinore si sintarà а cjantà i ucéi, e 
'e sarà dute une fieste. 


L.C. 





UNVIAR 
a Pauli Zanussi 


Quant finaràial, Pauli, chest unviàr 
che no mi dà un minüt di remission? 
Tant ben che jo 7о starés in tal pajon 
la plùzzare sul stomi a fami acjär! 


Ma `o scuèn jevä secont che "e Crós j par 
che, jé, no j va di stá cun tun poltron; 

e alore lis més oris in senton 

cjazzät dongje di un füc di ról e uár. 


Ma là che stomi e panze m'ai sboénti 
devant di chel borez, la puare schene, 
cun dut tapát ch'o sedi, un frét che mai! 


E séi bessól. E nie che mi contenti. 
E il timp eterno a cressi la mé pene! 


Ven a cjatámi, Pauli, se no guai! 


MENI 

BEAT DURÌ DI PORDENON 


Al à nassüt 'tór dal 1270 tune famée Mattiussi di Vilegnove 
di Pordenon, e al é stát ordenát frari franzescan a Udin tal 1295. 

Dopo di vé predicjät atêr pal Friùl e ca e là in Ongjarie e in 
Polonie, al parti pal Orient par un'ópare di vangjelizazion tai pais 
adulà ch'a vevin za stát i fraris Giovanni di Pian del Carpine e Gu- 
glielmo di Fiandre, daür dal marcjedant venezian Marco Polo, chel 
che nus à lassát scrit «Il milione». 

Si imbarcjà a Vignesie tal 1318. Al rivà a Trebisonda, sul mar 
Neri, e di li, a pit, al traviarsà la Armenie e la Persie. Podopo, par 
mar, al rivà in Indie. Al tocjà la zitàt di Bombay, la isule di Cey- 
lon, la isule di Giava, il Borneo e la Malesie, simpri cun miez di 
furtune e obleát a lungjs sóstis ca e là. Squasi vot agn di viaz de-- 
nant di rivà a Pechino là ch'al veve dezzidüt di là e di fermási. 

А Pechino а” jerin za stáz fondâz doi convenz di franzescans, 
che ur abadave il frari Giovanni da Montecorvino, Arzivescul e Pa- 
triarcje. Duri si meté a só disposizion e al tacà a vóre cun straorde- 
narie passion, e in tre agn a rivà а batiä passe vinc' mil chinés. 

Dopo tre agn, l’Arzivescul al dezzidé di mandälu dal pape Zuan 
XXII, che in chel timp al regnave, par individálu a mandâ altris 
fraris in Chine, e al parti, a pit, par vie di tiare. 

Al traviarsà il Tibet, e podopo la Persie e l'Armenie di gnüf, 
talpinant par mijärs e mijärs di chilometros, e tal 1330 al пуа a Vi- 
gnesie. Al oleve, lui, là subite dal pape, ma nol jere masse in salüt, 
di mt ch'al scugni fermási a Padue, айша ch'al deta une relazion 
sui siéi viaz. 

Al muri а Udin il 14 di zenär dal 1331 tal convent di San Fran- 
zesc. Tal 1755 il pape Benedet XIV lu proclamà beát. 

Il so cuarp uë al polse tune biele arcje di piere a Udin, te glesie 
dal Carmini. 

COGNONS 


Gno pari al jere un biel rizzot, voglons celesc', mo- 
schetis ae Clark Gable, simpri elegant. Une robe sole 
no la veve gran biele: il non di famée: si clamave infati 
Scrosoppi. | 

Une sere, quant che апсјето al morosave cun mé 
mari, co al dezidè ch'e jere ore di tornâ a cjase, mé no- 
ne lu visa ch'al veve tacät a plovi; j disè: «Jo, Carlo, 
"о pués imprestáti nome chel scrosopat di ombrene ch'o 
ài là tal cjanton...». 


PAULE SCJECAT 





Il fat di dá il to conséi quant che nol è domandat, nol è altri 
che un mosträsi plui savi di chel che tu | das il conséi, anzit, al è 
squasit un ridilu dal so póc savé e de sô ignoranze. 


GIOVANNI DELLA CASA 

DIARI 


E alore Rai Triest “е à scomenzát 

а fà publicitàt 

a chéi che in Furlanie 

а” van sbrocansi a scrivi in puisie. 

`E à scomenzát a fálu (e ’e jere ore) 

uê 'tór la une. 'E à dit: «Cui ch'al lavore 
a pro di duc’ al merte in ogni mit 

di séi valorizát, di séi savüt, 

di sei sintüt di duc’, di tanc! ch’o sin». 


'E à scomenzát dal prin. 


8 di zenâr dal '86 

Biliroz 


А” vevin finit di tirà sù lis lôr cjasis cu lis lôr mans 
grupolósis e cu lis palanchis sudadis vie pes Gjarma- 
niis. A' vevin lavorát an dopo an in chéi doi o tre més 
ch'a podevin stà in pais parvie dal frét, e in chel an Gjg] 
Pole e Noni Scjecát а” vevin dezzidüt di meti sù famée. 

A' varessin cjoltis dós sürs, dós Ucelis: Gjgj la Fau- 
stine e Noni la Dele: Gjgj la Faustine, la «dilicadine», 
parvie che di frute 'e veve vüt rot un comodon mateant 
(infati, 'e varés vivüt nome noventedoi agn!), e Noni 
la Dele, un sclopon, plene di sintiment. 

Sul treno, tornant de Gjarmänie, а” vevin pensât, 
di amis tant ch'a jerin di quant ch'a jerin nassüz, ch'al 
sarès stät di just maridäsi insieme te lêr glesie ch'e jere 
ché di Biliris, senza là, come ch'a vevin simpri scugnüt 
fà fin ali i biliroz, fintrimai a Dartigne. 

Riváz a cjase no pandèrin nie a dinissun, e tal in- 
doman, smondeäz e mudäz, a’ larin a Dartigne а feve- 
là cul plevan. 

Ma il plevan nol fo nie content di lór quant ch'al 
sinti ch'a vevin la idée di maridási a Biliris. «Ma savé- 
so fantaz che la glesie... la tradizion... lis usanzis...». 

«NO ’o sin di Biliris, e a Biliris 'o vin fate la cjase, 
e a Biliris 'o vin di là a stâ...». 

«Ma no savéso che i uestris nonos e i uestris 


paris...». 

«Poben, siór plevan», a' rispuindérin i doi, «se no 
us pár cussi, alore nó lis menin a cjase come ch'a son». 

Il 23 di zenár dal 1907 lis cjampanis di Biliris e? 
àn sunát a fieste pe prime volte par un matrimoni, e 
il 23 di zenár dal 1957 е” àn tornát a suna, par visâ la 
int di Biliris, di Dapràt, di Magnan, di Colarumiz e Buè- 
riis che Gjgj e la Faustine, e Noni e la Dele a’ jerin an- 
cjemo i prins a lá a Messe te lêr glesie pes lör gnozzis 
d'àur. 


Р! Б. 

Dulà ch'e je une frute inamorade 
nol zove che la puarte ’e séi siarade. 

PISO ETT 


Al è il plui bon vin che si fás in Friül, preseát e lau- 
dât di agnorums in ca e di personis in grant. 

Si lu fäs cu la uve dal risit dal stés non, che la só 
scjarse produtivitàt lu varès distinàt a scomparî se nol 
fòs stat curât a dové. 

Scune ideál, e uniche zone a «denominazione di ori- 
gine controllata» pe colture di chest risit 'e je ché dai 
cuéi a soreli jevát dal Friül. 

Alè un vin che si preste a jéssi invecját e che anzi 
al domande di séilu par rivà al miór. Tes butiliis al pò 
stagjonäsi par agn, pür ch’al cjati une cantine come cu 
va. 

Al à un biel colór d'àur e un bonodór dilicát di ró- 
sis e di pomis maduris, e pal savór ch'al à, inconfondi- 
bil, fér e aristocratic, come vin di bévilu adasi adasi, 
a fladuz, no 'nd' é un altri compagn. 

Al à sui qutuardis gräz di àlcul, e al va gjoldüt fresc, 
sui dodis gráz. 

No si sa di un precis quant e in ce sit ch'al è com- 
parit ca di nó. Al è stát dit che si vèvilu te prime metât 
dal sietcent, ma i prins siéi vignäi di une buine impuar- 
[апте а” son staz implantáz e curáz te seconde metát di 
chel sécul dal cont Fabio Asquini a Feagne. A chest siór 
j va il mèrit di vélu fat cognossi in Russie, in Austrie, 

in Baviere, che lu tetavin i zärs, i Asburgos e i nóbii e 
i papis: che nome chesc' a' podevin gjóldilu pe sô rare- 
tât, pal presi ch'al vignive a vé a reson de avarizie dai 
siéi risiz in fat di produzion e dal lavór ch'a domanda- 
уіп la vendeme de só uve (si j tirave jà dein par asin dai 
raps) e la lungje stagjonadure. 

Localitàz tipichis di produzion а” son: Seorgnan, 
Tojan, Cividát, Spesse, Buri, Rocje Bernarde, Cuár di 
Rosazzis. 





Se no véssin difiez, no varèssin tan’ gust di notá i difiez di chéi 
altris. 


FRANCOIS DE LA ROCHEFOUCAULD 

S. Libare, 1756 
V. Scola nella chiesa di detta Santa in Ronchis. 

9 L S. Polonie 

10 M S. Scuelastiche 

11 M Madone di Lourdes 
12 J S. Lalie 

13 V S. Selmo di Cividät 
14 S S. Valantin 

15 D 5. SEVÉR 


16 L S. Juliane 

17 M SS. Donät di Concuárdie 

18 M S. Flavian 

19 J S. Mansuet 

20 V S. Ciril 

21 S S. Nore 

2 D S. MARGARITE DI CORTONE 


23 L S. Marte 
24 M S. Sergio: 
25 M S. Cesari 
26 J S. Sandri 
27 V S. Gabriel de Indolorade 
28 S 5. Rufin 

















Fevrâr nol è un biel més. Tu püs stufäti 
che il frét difür al imbramis la cjár; 

ma in cjase dibessöl tu püs paräti 
denant dal zoc ch’al art sul fogolar. 


Denant de flame ch'e va sù pe nape 
tu püs soca qualcuncheséi pinsir, 
e torná a vivi un jenfri cu la clape, 
Rinado, Zenco, Zurche, par intir. 


M. 

FEVRAR 


Cumö, di chest més, no si cjàtin plui lis violutis che 
une volte si viodévilis sui riväi, parceche no si va mai 
а cirîlis. I riväi, invezzit, si cjatiju ogni tant, quanche 
si va a ribaltàsi cul otomobil, massime dopo di qualchi 
sagre. 

A' dìsin duc’ che a là a pit si sta masse, ma nol 
è dome chel il problem. al è ancje che no tu puedis in- 
stesnò viodi lis violutis dai riväi, che se un al va a pit 
lu cjàpin sot prime chal rivi a olmänt qualchidune. Ce 
mont! Cumo un al nas e, apene ch'al à imparát a cja- 
minä, il papà j compre la machine. A disenüf vinc' agn, 
chel al à za disparát a cjaminä. Co al à la patente, al 
à di cori, si capis! Paraltri, s'al lavore, nol varà mico 
di cjaminá ancjemò dongje, nomo? | 

Chel che si à di di sul més di Fevrâr al è che, se 
un al va a finîle ribaltàt cu la machine sui riväi а po 
nol rive a viodi ch'a son verz, in tun tàl cäs si scuen pro- 
pit ameti, come i vons, che «Fevrarut al e piés di dut». 

Il vert al é il colór de nature, de tiare mari, de vite! 
Al conven, duncje, di viódilu. Ma cul mont di vué ch'al 
è ce ch’al è, par no ribaltäsi, по jéssi cjapáz sot e viodi 
il vert, l'uniche al é di no nassi omps. 

AI e tant biel nassi, invezzit, violis platadis, fre- 
sculinis, par viodi dome ce ch'al e biel de vite, come 
par esempli la lüs. LC 

FRUZZONS 


Memo Jute di Tresésin al lave a cjatà la moróse 
cu la biciclete fin a Colorét, e une sere, intant ch'al jere 
a cjatäle, al veve tacát a plovi a segloz e no la finive plui. 

Alore la mari de moróse, viodüt che no la finive 
plui, j disé: «Posto che no la finis plui, reste chi a cene 
cun nô». 

Content lui! 

La mame 'e parecjà su la taule in cusine la cene 
ancje par lui, podopo lu clame, ch'al varés vüt di séi 
tal tinel. 

Ma nol é tal tinel. Lu clàmin e lu cirin ca e là e 
no lu cjàtin. Nol e! 

A] é rivát in cjase trequarz d'ore dopo, strafont. 
J domändin: «E alore? Оша аш stât fin cumó?». 

«А Tresésin a visà mé mari ch'o sarès restát a cene 
chi». 


Uarbite 

La calandre 


Domenie 4 di fevrâr dal '79. 'O vevin stât a mangjà il pès a 
Grau, jo, la mé femine, Lelo e Ado, cu la machigne di Ado, e 'o 
tornavin a cjase 'tór des tre dopomisdi. 

Serens, passüz e contenz come paschis, "о vevin cjaminät sù 
e Jü adasin sul ôr dal már che si moveve juste chel tant, che no tira- 
ve une bave di ajar, che il cil al jere net, ancje se ип póc fuscät; 
е che int pacjfiche, in gjenar anzians e frutins, a’ lavin ancje lêr 
sù e jü come nö; po’ 'o vevin gjoldüt un café e bevüt un taj mancu- 
mal. E 'o tornavin a cjase. 

Su ché machignone di Ado che si stáj dentri come a séi tun so- 
fà, “о vevin passât Bielvedé, dopo di vé tetade la viste di Barbane, 
devant di rivà a Bielvedé, su la drete: un incjant; e cjalâz i cocâi 
a mijárs, ce a là vie come razzis su l'aghe, ce a butâsi Jü come sful- 
mins dal cil ch'a vevin sigür lampát qualchi pès, ce a jevâ sü da l'a- 
ghe come reoplanos, ce a svoletà cun chés lór alis largjs adasi, ba- 
tintlis juste chel tant. 

O lavin vie senze presse pe biele strade, póc traficade, ch'e tae 
für la planure cun nissune cjase sul ór, che si viodeve nome, a di- 
stánzie, séi a drete che a zampe, qualchi zuf di árbui spuejäz; quant 
che Lelo al scomenzà а fevelànus che su la zampe, a di un pont, 
"e jere, lontane forsi un chilometro, une gleseute piardude te plane, 
che lui la veve visitade tornant a Udin in biciclete, timp indaür, di 
Grau. 

«Stant ch'al é adore e che no vin nissune primure», al disé Ado, 
«anin alore a viódile cheste gleseute, se Lelo al sa dinus ce strade 
che si à di cjapá par rivale». 

Lelo al diseve: «'E je dal sigür su la zampe. No si viódile di 
lontan parvie ch'e je taponade di une boschete di pins. Là ch'o vio- 

dés une boschete di pins a ombrene vie di ché bande, là 'e je, e une 
stradele di campagne ch'e jés für su l'asfaltade che cumó 'o cjami- 
nin, 'e je ché che nus mene». 

'O cjalavin in duc' biel che la machignone di Ado 'e lave vie 
ben plancut. Po’ Lelo, ch'al jere l'aspert: «Ve’ le là», al dis, «la 
boschete di pins ch'e je la gleseute. E la strade par läj, ve’ le li». 

Ado al volte la sô machigne e si met su che stradelute che j 
veve dit Lelo, l'aspert. 

Miez chilometro di strade tra cjamps semenâz di forment tant 
di ca che di là, senze un árbul, cun juste qualchi fossál di scolo; 
e une cjase coloniche in dentri, lontane, di modon che, si viót, a' 
stavin i parons o i fituài o i mezadros o i colonis di che vastitât di 
terens. E su la cjaradórie nome la nestre machigne, e un cidinór dut 
atór, e no un segno di vite. 

Po’ adasi adasi, che la cjaradörie "e jere un pacjuc pes gran’ 
plois ch'a jerin coladis i dis prin, si rive là che ché strade e finive. 
Ma la boschete cui pins a ombrene vie "е jere lontane ancjemó. 

Quant che Ado al è obleát a Гегтпа il so vagon che la strade 
"е finive, Lelo al dis: «'O ài sbaliät. La strade par rivä là de glesie 
'e à di séi plui indenant». 

"O tornin indaür a cjapá di gnüf la asfaltade, e uns tresinte me- 
tros dopo 'o jentrin sun tun' altre stradele ch'e pontave instés viars 
la boschete di pins ch'e platave la geseute di Lelo. «'E je cheste», 
al dis Lelo. 

Pantan ancje li su ché cjaradòrie, tra cjamps instès di forment 
che no finivin plui. E atór ancje lì, nancje un àrbul, un sterp. No- 
me la grande cjase lajü, di modon, ché di prin, cun pós balconuz, 
senze segno di vite. | 

La cjaradörie 'e fini tal curtilon di ché cjase senze segno di vi- 
te, che si viodevin dapit un pâr di tratórs e altris machignis pe 
agriculture. 

Ado al scugni zirucá, e cun fadie, ch'al jere dut un losoz ancje 
li. 'O vin pensât che nol jere il саз di bazilà indenant par ciri di rivà 
là de gleseute. Ado al à metude la machigne in stangje par jèssi su 
l'asfaltade e po' vie, simpri plancut. E no fevelavin plui nancje, par 
Lelo nol restàs mal, che nol jere stàt bon di menänus a viodi ché 
glesie sot i pins a ombrene vie jü par là. 

E a di un pont in chel zito ch'al jere, la femine, sentade su la 
sente devant de machigne imbande di Ado, 'e disé adalte vós: «O 
Dio Dio cjalàit là, cjalàit là», mostrant un toc di cil su la zampe. 

«Се îsal?» 

« Viódit lassù chéi doi ucéi che si córin daür. Cjalàit un dai doi 
grant ch'al é!». 

«A] é un cocál». 

«NO, nol pò jéssi un cocál se j dà дайга chel pizzul. Cjalàit!». 

'O cjalin. Nol jere siguramentri un cocäl. J coreve daür a chel 
pizzul cun insistènzie, cun ràbie: robis che siguramentri nol fâs il 
cocäl, che j sta daür ai pès. 

Ado al viarz di une spane il veri denant de machigne de só bande 
par rindisi cont di ce ch'al sta suzzedint in tal cil tra chel ucelat e 
chel ucelut, e duc’ nó a spalanca i vôi viars di chés 405 creaturis 
lassù. 

«Al è un vìdul», jo 'o dis; «un vìdul o une cagnasse ch'al ül 
o ch'e ûl ІЗ) daprüf a ché altre animute». 

«Ma nó!», 'e dis la femine. 

«AI à reson Meni», al dis Ado. «Chel vidul o ché cagnasse е” 
àn chê di brincá l'ucelut». 

'O fermin la machigne su la cjaradórie par viodi miór ch'al suz- 
zedeve lassù. Un spetàcul. 

Il vidul, che par me al jere 181, al pontave cuintri dal pizzul; 
ma chest, co il vidul al jere li par cjapälu, jà a plomp; e po’ sù, 
quant che il vidul si butave jù a plomp ancje lui; e ро” vie di une 
bande, e po’ vie di ché altre, simpri il vidul daürj. 

Clár che si tratave di une agression. La femine no oleve viodi 
altri, che ce ch'e viodeve j faseve impression. Ma nó si. 'O cjalavin 
fêrs e incidins lassù ches dôs animis ch'a parevin... véso mai viodüt 
in timp di uere doi reoplanos tal cil a сігі, di nemis, di sclopetàsi 
l'un l'altri? che un va sü e chel altri daùrj, un al ven jù just a plomp 
par drezzäsi podopo di colp par tiràj a di chel altri par sot? Ben, 
precis! 

Ché scane tra i doi исе! 'o vin stat fêrs a cjaläle par bogn cinc 
minüz. Po’ Ado al crót ben di inviä la sô machigne, ancje parceche 
ché scane | fas masse sens ae mé femine; e ancje a nó nus fas cas, 
che si scomenzave a viodi che l'ucelut al lave pardint snàit, e la par- 
tide 'e semeave li li par finisi. 

Ado duncje al invie la sô machigne ch'e à inmó viart di une 
spane il veri de balconete devant, e propit in chel, che nó *o vin 
piardüz di viste i doi protagonisc' di chel numar in cil, aj jentre co- 
me une sclopetade di chel veri viart de bande di Ado un alc... un 
ucel, ch'al va a bati il so cuarp sul veri devant, par colà subite su 
la ménsule de machigne e stà lì par un moment come muart. 

La femine, che la besteute 'e je lade a finile tal veri devant di 
jê, "е va par cjapäle, puare besteute! Ma ché si scjasse, по úl lassási 
cjapá е "е spacuzze lis alis. E alore "о voi jo a cjapäle, ch'o soi sen- 
tât daür de femine, e la cjapi e la ten tes mans ch'o ài fat come une 
scjaipulute cu lis més mans, cui dêz distacáz. 

"E à il bec viart, segno ch'e je veramentri di mal. Ma j bat il 
cür, ch'o j al sint. Scanade ma vive, cun dute la póre ch'e à di vé 
үнде dal vidul e cun dute la pache ch'e à batüt in tal veri. 

Dopo un póc, che Lelo al orés cjapále in man lui par viodi di 
ce razze ch'e je, e che jo no vuei dáje, 'o viót i siêi vôi spalancáz 
jenfri la fressure dai déz: anzit, 'o j viót, clár, nome il voli zamp, 
di un colór moron scür, lusint, une perle! 


32 





Dopo un altri póc ancjemò 'o scomenzi a sintí che mi sgrifuz- 
ze la palme de man. Inalore, cjapanle planchin, strenzinle planchin 
cu la zampe e tirant sù la man drete par pode viódile interie, dute 
interie la viót: 'ne calandre, une spezie di ódule, cun doi sgris tes 
talputis, un sgrif par talpute, sutil e lunc e pleät. 

'Ne calandre: che une volte mi veve dit Sbuelz di Tresésin, cjaz- 
zadör di plume come pôs altris, che la calandre 'e jere cussì e cussi, 
propi come ché besteute che jo 'o tignivi tes mans. 

'O sin làz vie pe asfaltade. 'O vevin lampát il vidul, apene che 
la calandre 'e jere jentrade te machigne, a svolâ in sü, che prime 
j coreve daür, propri tant che un reoplano reatór di Rivolt co al 
a ché di fà il bulo; e 'o disevin s'al jere il cas di fermäsi par meti 
in libertàt ché animele. 

«Tirinsi plui indenant», al disè Ado, «in mit di distanzeási di 
plui dal teritori dal vidul», e cussi 'o vin fat. 

Si sin fermäz su la drete ch'o jerin 'tór Tiarz di Aquilèe, ch'al 
jere un fossal fodrät di palit, e ni cjasis пі пије, für di qualchi bo- 
schete atêr vie, Si sin fermäz ch’al jere un puintut a passä chest fos- 
sal, ch'al puartave tune stradelute di campagne di podé là а vöre 
tai cjamps. 

Jo 'o dismonti de machigne e 'o voi sul puintut. Duc' cjale se 
la calandre, ch'o sto par moläle, par pojále dilà dal puint ch'e à 
dute la campagne devant, 'e rive a svolá. Cui sa nie, cun ché pöre, 
ch'e à di vé vude e cun ché pache ch'e à cjapade tal veri! 

La poj. "E sta ferme chel alc ali ch'o la ро). `E stuarz il cjavut 
viars di me come par dimi: «Gràziis», e podopo vie 'e va su chéi 
cjamps: ne fusete! 

La zornade no podeve fini plui pulit di cussi. Si sin fermâz a 
bevi tun' ostarie che Lelo la veve a pratiche par séisi fermât plui 
voltis co al tornave a Udin in biciclete di Grau e 'o vin bevüt pe 
calandre che la veve scjampade. E ро” a cjase. 

Podopo jo, a cjase bessól, tal zito, 'o ài fate une riflession. 

Il vidul, besteol, a ciri di brincà chê calandre. E jê a spindi dut 

par salväsi. Su e jü cun chel ludro daür, va di ca e va di là, scarte 
a gjestre e scarte a sinistre cun chés siés puaris alutis di nuje rispiet 
a chés dal demoni ch'al oleve cjapále. E no un àrbul atór di podé 
là a platási, une cjase, un toblât: cjamps di forment a piàrdite di 
voli e nujaltri. E une cjaradórie. E une machigne su ché cjaradorie: 
la nestre, ch'e veve omps dentri, che jê, la calandre, di gjenerazions 
e gjenerazions 'e saveve dut su di lór, e ce gole che lis calandris ur 
fàsin! 

Nome la nestre machigne, e jê propri dentri di ché machigne 
'e je vignude! 

Lelo al à dite e al dis ch'e je vignude li par scjampä di un peri- 
cul real rapresentät dal vidul, аша che nó invezi, tal ultin, "о rapre- 
sentavin un pericul in forsi. 

Pò stàj che Lelo al vebi reson, ma jo 'o soi content instès. Alc 
al é alc. Tra nó e il vidul, nus à sielzüz nó. 


M. 

Aquerel di Meni Ucel 





LA ONESTAT DI MÊ NONE 


Quant che mé none il nono lu à burit 
no à fat come chés tantis che si pant 
che dopo un póc а” cjätin für l'amant. 
In cinquant'agn jé no lu à mai tradit. 


'E conte che une volte un rimbambit 
che j veve fat la cort, un benestant, 

j veve dit: «Lu viótu chest brilant? 
ven, ch'o t'al dói, a cjólilu in chel sit». 


A un tant un'altre pueme interessade 

/ varès dit subit ch'e jere pronte, 

ma la mé none, oneste, no je lade. 

Anzi j à dite: «Vami vie, baban!», 

tant che ancjemo, la volte che m'e conte, 
no lasse stà di muàrdisi la тап. 


TRILUSSA 


(Traduzion di Meni) 

Graduär 


Il barbe Checo al jere sentät ta l’ostarie di Nino 
a Caprive ch’al beveve ben planc il so tajut di blanc. 

A un dät moment a’ jéntrin in tal locál uns quatri 
di lór fevelonant a dispiet un dal altri: un al diseve che 
in timp de prime uere mondiál, sot da l'Austrie, al jere 
«Ober Korporal», un altri ch'al jere stát «Feldwebel», 
un altri ch'al jere stát «Oberjáger»; insome duc’ gra- 
duáz, cui plui cui mancul. 

Dopo tant cjacará, un si volte e al viót il barbe Che- 
co che, cul cjáf bàs, al bateve plancut cu lis pontis dai 
déz de man drete su la taule come su un tamburel. J 
va dongje e | dis: «E vô, barbe Checo, се jériso?». 

«Quant? Dulà?», j rispuint il barbe. 

«In timp de prime uere mondiál, ce jériso? Capo- 
räl? Sargjente? Maressiäl?». 

«Jo, benedet, in ché volte, se t'üs propri savé, 'o 
jeri stuf». 


BEPI DI DIANA 

DIARI 


Un dizionari gnüf al è jessüt. 

Chel che lu à fat al dis ch'al à mettit 
dis agn par fálu. 'O pensi: chel fantat, 
in chest dís agn, ce no varéssial fat?! 


M. 


27 dicembar '85 

la agne Sunte 


La agne Sunte 'e veve une mieze dozene di fruz, 
e cussì une sabide soresere, ch'e veve dezzidüt di smon- 
deäju duc’ un дайт l'altri, 'e lé a cjólint un in tal trop 
ch'a zujavin tal savalon, lu metè dentri te pödine plene 
di aghe e e scomenzà a lavalu. Il frut al smalitave, al 
oleve di alc, ma jé no lu lassà di nancje un chic, e lu 
savonà. 

П barbe Tunin, rivát a cjase un lamp dopo, al viôt 
e j dis ae só femine: «Po' Sunte, di cui isal chel frut 
che tu stás lavant? ». 

«Ma di cui ustu ch'al sedi, Tunin benedet? Un là- 
zar dai tiéi ve'!». 

«Eh nó femine», | dis l'omp, «prove a cjalälu miór 
e tu viodarás che nol é nestri chel li». 

La agne Sunte lu cjale, j tire sù i cjavéi che ju veve 
а slàs su la muse e 'e dis: «’Orpo, tu äs reson tü. Nol 
è nestri, nó; al è un fi de Pierine chel chi!». 

«Lu ài cognossüt subit, jo», j dis l'omp. 

«Poben, cjale mo, za ch'o soi daür, 'o | doi "ne 
sbazziade instés ancje a chest». | 


BEPI DI DIANA 

CJAZZADÖRS 


Un cjazzadör al va cu la doplete; 

e al cjale su a di un pont, e al cuche clär 
un mierli sun tun cuär 

di un uâr tune boschete. 


'E je duquante une armunie d'amór 
imbombade di lüs e di turchin 
ch'e jemple il cûr di pûs tal cidinór! 


Cemüt lu clamarino un cjazzadór 
che j smire e j sbare a di chel puar plumin? 


TRILUSSA 


[| (Traduzion di Meni) 

IL LITRAT 


'Zuan Pauli Gri tal so studi «Lo scenario funebre 
della Val а” Arzino» al scríf che <... l'uso della fotografia 
applicata alla lastra arriva anche al macabro: nel caso 
di bambini dei quali la famiglia non possedeva ritratti, 
si fotografava il morticino... con risultati che ancora 
sono visibili in tutti i cimiteri della zona». 

Poben, leint chest particulár, mi soi visát di un fat 
ch'al mi contave gno pari (lui al faseve il fotografo: il 
«fotografár» al diseve il so ami Toni) a Martignà. 

Tal nestri cás no si tratave di un frut, ma di un omp. 
La só femine, cun ché di vé almàncul un litrat (che no' 
'ndi veve nancje un), 'e clamà gno pari. 

Lui, cun dut ch'al ciris di alzà la machigne foto- 
grafiche sul cavalet, nol rivave a inquadrálu ben: mas- 
se di sbighet! 

Alore gno pari al domandä ae femine, cun ché di 
fasi dâ une man: «Menie, si puédial alzàlu, metin’j un 
pár di cussins daür?». 

E jê: «Po, Pieri, tu puedis butälu ancje tal ledanär 
che lui no ti dis nuje, veh!» 


LUZIO PERES 

cais 


Pieri Saete al lavorave tal Cantîr di Monfalcon co- 
me eletricist. 

Come eletricist al jere veramentri brâf, come omp 
di cjase, invezi, al jere ce ch'al jere, e une vôre dispès 
nol rivave a consegnáj 'e femine la quindisine ch'al ti- 
rave in Cantir. 

La femine, dû] uê dàj doman, si stufà, e 'e lè a pro- 
testà lì dal diretór dal Cantîr. 

Il diretór lu clame е j fás une ramanzine di chés. 

E lui: «Siór diretór al à reson lui; ma il fat al suz- 
zét parvie ch'o soi lontan di cjase». 

«Cemát lontan, se dal puarton dal Cantir a cjase 
tô no son nancje sis chilometros, che tu puedis fäju in 
mancul di miez’ore?». 

«Siór diretór si, ma lui nol sa che lunc la strade 
а” son disesiet ostarlis...». 


Une di a buinore 'o cjati Gjldo, di Romans, cun 
tune muse lungje che Diu nus vuardi. 

«E alore, Gjldo», j dis, «isal alc che nol va?». 

«Po tas! Mi insumiavi di mangjâ une plädine di 

lidric cun tis dürs. Finit di mangjà, 'o ài cjapàt sù il bu- 
tilion di neri e lu disvuedavi te plàdine; e propit in chel 
ch'o vevi cjapát sü cun dós mans la plàdine par clucá 
chel rosolio, po no rivie la femine, ché bestie, a sveâmi 
par lá а vóre, ch’o la varés strangolade!». 


VICO BRESSAN 


La plui part dai omps "е lemente la malignität de nature parcé 
ch'o sin gjeneràz a une cussi curte esistènzie, parceche la misure dal 
timp che nus è dát si cunsuma tant in premure che, gjavant quatri 
pos, la vite "е lasse i отр» tal moment che si dispónin a vivi. 

Ma nol é che nó 'o vébin poc timp: al é ch'o 'n' piardin une 
vóre; nol è ch'o vébin vude une vite curte, ma la vin fate tàl; no 
sin puars di esisténzie, ma pródics. | omps a' vivin come s'a vessin 
di vivi simpri, dismenteant la precarietàt de lór esistènzie; а” piàr- 
din il timp come s'al vignis für di une font plene e bondante, adulà 
che forsit la stesse zornade che lór j stan daür a di un omp o a un 
afár 'e je la ultime de lór vite. 


LUCIO ANNEO SENECA 

Marz al è mat, ma se tu sás cjapálu 
nol é chel mál. Tal ort tu püs svangjà, 
tu pis coltà chel strop par semenálu, 
montà sul brugnulár a dispedA. 


Podopo tu pus lá, co il frét al cale 
e a' bütin für lis viz i lórs vergons, 
atór par cjamps e práz a ciri tale 
e jenfri lis cjarandis a urtizzons. 

MARZ 


Un més propit malcujèt, Marz. Al è simpri stát cus- 
si, e nol à mai valüt che la int si lamentassin o magari 
ch'a protestassin. Ma ce àno mo di di, la int, co al é 
propit cun Marz che l’unviär al passe. Si capis che j úl 
qualchi sfuarz par Үйін passa, e Marz al si sfuarze. 

'E int ur dàn fastidi i sfuarz. А” oréssin che Marz 
al fos come Maj, senze ajardt, senze un pél di frét re- 
stif, senza un nül. Mai contenz, la int! E Marz a sfuar- 
zási e a рай, chal è masse bon: ma qualchi volte j fàsin 
vigni sit une fote grandonone a sun di bruntulá, lui al 
polse un póc e al lasse viarte qualchi sfese, in mát che 
Punviár al rivi a sburtà für lis sós ultimis tristériis di 
glazze e magari di néf. 

Cetante néf no mértino la int, di Marz? Co a’ mer- 
tin ancjemò tante néf, al ûl di che Punviar nol ё stat 
avonde trist. J ül unevore di tristérie par che la int а” 
stein bogn. 

Ma alore, covèntino propit vueris e misériis par che 
i omps а” stéin bogn.e ch'a làssin in pás almancul il més 
di Marz, ch'al à un biel cefà a lotà cuintri dal frét e dal 
scúr dal unviár! E par cui lu fàsial, che ae int miór ur 
va e plui а” cjàtin ce di! 


nx. 

VIARTE 


La vite 'e à une menade gnove: 
tanche i vencjárs 

lizérs e sutii 

ch'a scoréin lis ultimis bugadis 
dal Cividin 

e a’ si plein senze póre 

a ejariná la tiare mari 

ch'e bute sà scalmanis 

e bampis di zoventüt. 


GLOVAZ 

TRESEMANIS 


Checo Beat la veve fisse cun duc’ i sportifs, balo- 
nirs, saltadórs, coridórs: «Dute int che no à nie се fâ», 
al diseve. Ma soredut la veve a muart cui coridórs di 
automobil. «Parceche», al diseve, «chéi a' son chéi ch'a 
dàn il piés esempli 'e 'zoventüt. No stin po’ a lamentä- 
51 sei'zovins si compuartin mal! Véso mai viodude une 
gare di automöbii? Ben, li, co i coredórs ti àn dibisu- 
gne di alc, si férmin ai box, a' fàsin il plen di benzine, 
magari si fàsin cambiä ancje lis gomis, ро” а” scjàmpin 
senza pajà. Mai viodùt un coridòr a tirà für un franc 
jo! Propit un biel esempli pe ’zoventüt!». 


Toni Міпеі, stuf di barufá cun so pari, une di, in- 
rabiät a muart, j veve metüt un disjarbant te mignestre. 
Ur contave la part ai siéi amis ta l'ostarie e chesc' j do- 
mandavin: «E alore, il vieli, isal muart?». E lui: «Nu- 
je! J son nome coláz i cjavéi». 


ж 


Si vantave di séi nassüt comunist, e veramentri al 
jere tant comunist che duc’ lu clamavin Meni Russie. 

Une gnot, tór lis tre, ch'al tornave a cjase pe stra- 
de vecje cu la biciclete senze ferál dopo di séi stát al Fe- 
stival de Unitàt а Tavagnà, su la curve daür il Morene, 
che si clame il volt dal gnéur, 1 pulizais de strade lu fèr- 
min e j disin: «Documenti». 

Lui j dà la cjarte a un dai doi ch'al léi adalte vós: 
«Scafandro Domenico, siete voi?». 

«Sigür ch'o soi jo», al dis Meni e al zonte, «detto 
Meni Russie». 

«Bene bene», al dis il pulizai, «Scafandro Dome- 
nico. Nato?» 

E Meni, indignát: «Ce Nato ce Nato! Jo 'o soi di 
chéi dal "Patto di Varsavia!’’». 


ALAN BRUSINI 


Un bon matrimoni al sarés chel tra une femine vuarbe e un omp 
sort. 

SCLARIDE DI MARZ 


Niulis blancjs 

e niulis neris 
s'incrósin tun cil 
sglonf di primevere. 


Une scove di vint 

'e sledrose la ploe 
ch'e lüs 

cuintri un rai di soreli. 


Sui riväi de ferade 

il timp gnüf al fluris 
dentri i vói dai noglárs. 
Aghe e vint а” sbilissin 
i cuärs di ип lacai 

sun tun céi di fossál. 
Di bielzà tra i ramaz 
al disgote il turchin 

de sclaride di marz. 


MARIO ARGANTE 

LA LUNE E LA LÜSIGNE 
La lune, che la gnot 'e indarintave, 
gloreóse, a di une lusigne j babave: 


«O lusignute, ій, là che tu vás”, 
ma се flamute lamie che tu ás!». 


«Tu puedis vé reson», J rispuint ché, 
«làmie, minude, misare, ma mê!». 


(Daür di Trilussa) 

CHECO IL LEGJONARI 


Checo, sot dal Duce, al veve fate la uere come le- 
gjonari tant in Afriche che in Russie. Duc' а” son cun- 
vinz che jéssi legjonaris in ché volte al voles di jéssi dal 
plui sfegatàz dal Fassio e notäz volontaris te Milizie Vo- 
lontarie Sigurezze Nazional. Stant a chel ch'o sai jo, 
'o pués zurá che Checo sfegatât nol jere gran e che, se 
mai al fös lát a notasi te Milizie di sô spontànee volon- 
tat, di sigür lu fasè plui par dibisugne che par fede, che 
la miserie, in ché volte, si la jevave duc' di pés. 

Checo al veve fate dute la sô uere simpri in prime 
linee, che dome chest al veve di jéssi il puest dai legjona- 
ris, e, di onest ch'al jere, ancje se no masse convint, 
al veve fat il so dove, pürpür, al vé la buine sorte di 
tornä. 

Quanch’al tornä da l’Afriche, in pais sı faserin duc’ 
intór di lui, par savé des batàis e des conquistis, dai ne- 
ris, de civiltät che l'Italie imperial 'e veve puartät in ta 
chés tiaris di salvàdis. 

E, alore, duc’: «Cemüt in Afriche, Checo? 
Cemüt?». 

E lui: «Cjalt! Cjalt!». 

Ancje quanch’al tornà de Russie, in pais, si torna- 
rin a dâ dongje e рагіпс” е capuzzaz e amis е cognos- 
sinz e duc’ a volé savé, un a dispiet di chel altri, dai ne- 

veóns di chei siz e di chés tavielis, des cjasis e de sgri- 
mie di ché int senze Diu, dai mostacjons di Stalin. 

E, alore, duc’: «Cemüt in Russie, Checo? Cemát, 
ah?». 

E lui: «Frét! Frét!». 

Nissun nol rivà mai a rigjavá nuje altri di ché bo- 
cje, sibén ch'e fös di un legjonari! 


ALVIERO NEGRO 


Al è plui nezessari studià i omps che no i libris. 


FRANCOIS DE LA ROCHEFOUCAULD 

I СЕС5 DI DOLFO 


Dolfo al veve vinzude une buine sume al lot, e daür 
un conséi di Gjero al lé a pojä i béz in bancje. 

«Ситод us dói il blochet dai cècs», j disè il diretór 
de bancje; «cussi 'o podarés pajá ce ch'o varés di pajâ 
scrivint parsóre dai sfuéis la sume di dâ e metint la ue- 
stre firme sot vie, senze puartà atór monede». 

Dolfo, cul blochet dai cécs te sachete, al lé tal Con- 
sorzio a pajà ce ch'al restave di pajâ pal tratór, ро” al 
lé te buteghe di coloniái, in ché de panine, li dal mecà- 
nic, dal vitrinari, dal miedi, ch'al veve alc ce dâ, ро” 
dal predi, ch'al veve di pajá la Messe ch'al veve fat di 
sis més prin par so pari. 

Apardut al scriveve sui cécs la sume che j disevin, 
al meteve la firme e al butave il sfuejut su la taule di- 
sint: «Cumo ’o varés finit di scuédimi». 

Dopo tre dis di cheste gjle, il diretór de bancje lu 
mandà а сата e j disè: «О sês für сш bêz». 

«Cemüt mo», | dis lui. 

«7О 565 sot!». 

«Cemüt sot!». 

«'O vés faz masse cécs, par ріш béz di chéi ch'o 
vevis іп bancje, e cumó 'e bancje 'o vés di аа) tant...», 
e j dis la cifre. 

Dolfo al scolte, al tire für dal sachetin l'ultin céc 

ch'al veve, j scrif la sume che il diretór j veve dite, lu 
firme e j al bute al diretór su la scrivanie disint: «Eco 
ca. Cun chest céc lu ài paját ancje lui. E par ché manie- 
re ch'al à vüt di scuédimi nome dopo tre dis, no meta- 
rai plui pit in cheste bancje fin "ае fin dai sécul». 


SERGJO VISENTIN 


Céc — chéque 


Signor, 

dajmi la speranze e l'onór, 
béz di spindi, 

fasüi di vendi, 

un fantat biel e bon 

e bon paron. 


Signór, jo no us domandi nujaltri: 
il paradis in chest mont e in chel altri! 

LA VUERE STELAR DES COLIS 


La reclam aromai 'e à savoltàt il mont, al pont ch'al pàr che 
duc' a' séin deventáz maz. AI vàl in proposit l'esempli de Coca Co- 
la e de Pepsi Cola. 

Daür di ce ch'e à уй contät la stampe, la Coca 'e à protestát 
cu la NASA parceche la navute spaziál «Challenger» "е à puartät 
in.orbite no dome che il cuntignidór de bibite ideát apueste dai siei 
spezialisc', ma ancje un altri parferît de Pepsi: stant a ce ch'al jere 
stat cunvignüt, la Coca "е varès vit di jéssi la prime agarole gasade 
a là tal spazi. 

Ma la NASA 'e à ribatüt che nol é vér ch'e séi stade cheste cun- 
vigne cu la Coca: che anzit l'ent spaziál merecan al veve vit invidat 
duc’ i produtörs di aghis gasadis a presentà cuntignidörs di speri- 
mentá tal spazi in mancjanze de fuarze di gravitàt, in müt che i astro- 
nauz, finalmentri, no véssin di scugnî contentäsi di aghe, strucs di 
pomis e cafe, di bevi cu la canucje, ma а” véssin la pussibilitàt di 
gjoldisi lis agarolis cul gas. 

Tal spazi, alore, no je lade dome la Coca, ma ancje la Pepsi. 
Ma in realtát cheste vuere stelár "е à 'zovát a duc’: ai astronauz, 
ch'a saran in cundizion di sielzi tra Coca e Pepsi, e, soredut, es dós 
ditis, ch'e àn fat 'es lór Colis une propagande täl di sigurási buinis 
jentradis cu lis venditis 'es sdrumis di int di dute la tiare. А” saran 
altri che cuviartis lis spesis des rizercjis par fà i cuntignidòrs, che 
la Coca 'e à vüt spindut un miez miliart di francs! Pensait ch'al é 
in projet di meti in vendite lis pizzis surgjeladis cubiadis su lis Co- 
lis, e chest al sarà un «fast food» ch'al fasara lusignis. 

Un'altre curiosetàt, che salacór si pò metile in relazion cun ché 
des Colis, 'e je ché di cinc films ch'a rivuardin il «Planet des si- 
miis». А” disin che li ret si conte di un mont dominät di chei che, 
daür di Darwin, a' saressin i nestris progjenitórs e, daür di Boulle 
- un scritór - a' saran ancje i nestris eréz. 


E. E: 

Verne di Visentin 


Aroma pratics di ospedäl, тапс” no acètin di la tes 
bielis cjamarutis dai pensionanz. Nol è parvie che si trate 
di frontä une spese e che dopo a ’n’ restares di mancul 
di lassá ai eréz: al e, invezzit, che a jéssi bessói, ancje 
se la cjamarute 'e je biele e se li si à dut ce che si pó 
olé, 'e mancje la ligrie. 

Si sa che i maläz dai ospedäi е” àn une lör ligrie, 
ch'e je ché che ur covente di plui, e che tal ospedäl di 
Udin si à ancjemo une ligrie propit di stamp furlan. 

Un esempli di chesc’ dis. 

Visentin al va tal ospedal. 'E je la prime volte e, 
'za prin di jenträ, al à pandüt te zitàt e tal dulintór il 
so pinsir, ch'al è chel che lui nol è mai stat a fasi tajä 
e che cumó j tocje di là, par fà l'operazion da l'ernie. 
Cussi al é vegnüt a savélu Noni di Godie, ch'al é tant 
timp ch’al à ancje lui l'ernie, ma che nol à mai vit timp 
di stá a pensáj parsore, parvie che lui al pense simpri 
al Friül, e Sgorlon al à vüt scrit sul «Piccolo» che nol 
covente insegná il Furlan tes scuelis. Chel scrit li Noni 
lu à sul stomi e j fàs vignî sù une fote che mai; cussì, 
invezzit di pensá a l'ernie, al pense ai canons che j co- 
ventaréssin par bombarda i Sgorlons. E cuissa se il «Pic- 
colo» j publicarà la letare che lui j à mandade. 

«Vióstu, Visentin», ] dis un ami, «chel Noni là, cul 

so ideal furlan, la sô ernie nancje no la cognòs. No j 
coventin miedis ni operazions, che j baste Sgorlon. Cjà- 
titi ancje tà qualchi bráf scritór, e tu sés vuarit!». 

Ma chest discors dal ami al é risultát sbaliát dal dut. 

Passáz pôs dis, Noni, sintüt ce che j à dit il miedi 
a Visentin sul cont da l’ernie, al decit di jentrà ancje 
lui tal ospedál par ché operazion. Par disfurtune, pe- 
rò, nol rive a calcolà cun precision i timps е nol intive 
la zornade e l'ore juste di jentrâ: al va a finile, alore, 
no dongje dal ami, a feveläj di Friül, ma in prime Chi- 
rurgje, là che i maláz no stan nancje a sintîlu e, anzit, 
si stüfin e а” protéstin. 

A Visentin j vevin sigurát che l'operazion da l'er- 
nie, vué, cun duc’ i progrès de chirurgje, "е je une robe 
di пше, ma lui, dopo fate, a cui ch’al è lat a cjatälu, 
j à dit: «Bisugne proväl». Che lui, ir, par oris, al à vüz 
di chéi dolors, di no augurájai nancje al piés nimi, e 
che in avignî a cui ch'al larà a rómpij lis scjatulis j di- 
sarà: «Che ti vegni l'ernie!». 

A cjatálu al va ancje Noni. Fate ancje lui l'opera- 
zion. Cemüt?! Visentin tal jet e Noni, dut blanc di cja- 
véi ch'al è plui intimpát, 'za impins e ancjemò dut spor- 
tif, cui bragons curz, rivät cu la biciclete, plen di energjis, 
pront come simpri a fevelä di Friùl. Difat, al tache subit. 

Par Noni, l'operazion da l'ernie 'e je stade parda- 
bon une robe di nuje. Salacór ’e sarès stade tal ancje 

se la chirurgje no vès fat duc’ chéi progrès, che lui al 
à un spirt fuart. 

Si viöt che Visentin, cun dut ch'al è un bon fur- 
lan, nol sa crodi al Friül cun dute la fuarze ch'e covente. 


Es 


Un omp di caràtar al è squasi simpri un omp ch'al à un brut 
caràtar. 

Avril, 'ne glorie! La campagne 'e tove. 
Atór atór il vert al cjape pit. 

Il riz si viarz e al salte für de cove, 

il mierli al zorne, biel dant dongje il nit. 


E la lisiarte 'e lasse la frissure 

di ché murae là ch'e à passât l'unviár 
e 'e va a postäsi lungje, créature, 

sul clap là che il soreli j fás acjär. 


M. 

AVRIL 


Cui ch'al dis mál dal Avril, al dis mál dal cil. 

Difat, mai come in chest més si visisi che il cil al 
è celest e ch'al fás biele la tiare cun dut chel so grant 
vert... Grant vert? Di dut chel vert, al jere restát juste 
qualchi strop di lidric e salate, e ancje chel di no podé 
gjóldilu parvie di Chernobyl, che nus vignarà il càncar 
tra dis agn. 

Intant, prime dal càncar, nus ven altri. No dome 
qualchi rafredór o qualchi crisi di guviür, ma il fat che 
propit l'Udinés, la nestre squadre, ’e je passade іп B! 
E il piés al e che il president dai diletanz dal balon al 
scuen vai parvie che ancje culi e ancje sul sport si vebi 
cjatát alc di sporc. 

Prime si diseve dome che la Mafie 'e jere une robe 
sporcje: po si à үйі cür di dî ch’al jere sporc il mont 
dai afärs; infin, simpri plui int е” ап tacát a dî ch'a sa- 
rèssin sporcs i ambienz de pulitiche... Al restave für 
l'ambient dal sport, fat di 'zovins sans che no si drò- 
ghin, che no van daür dai rollings o dai punks e ch'a 
son la speranze dal avignî. 

Se si vara di vai ancje su la speranze, l’Avril nol 
уаға plui il so celest, e la colombe di Pasche si compra- 
ràle che tal so presit 'e sarà comprendude la percentuál 
de Майе. Е.С 

Dubis 


La Franca ’e veve une grande amie di frute: la 
Mina. 

La none no rivave adore a fäj fä nuje ’e Franca, 
la Mina dut. 

Une di la Mina | dis ’e Franca: «Franca, уа a cja- 
pami sù la robe picjade a sujà tal ort». 

La Franca 'e va tal ort di Pole, 'e cjape sü toc par 
toc, 'e plèe, e 'e poe jü dut su la jeche. Ma ро” j ven 
un dubi: àe propri di cjapà sù ancje «chel» capo? 

«Mina», j berle 'e Mina stant tal ort in müt che 
la sintin fintremai lassù di Busan e lajù de Stazion, «Mi- 
па, ào di суара sù ancje il ’’tetar’’?». 

D'in ché volte dutis lis feminis di Biliris e' àn sa- 
vüt cemüt clamá chel capo di blancjarie. Ancje i omps. 


P. 5. 


La pazienzie 'e je la plui eroiche des virtüz apont parceche no 
à nissune parvenze di eróic. 


GIACOMO LEOPARDI 

SCAMPANOTADE DI PASCHE 


Cheste matine sul cricá di 
“о soi tornát a cori 
| pai präz lontans de mé vite 
par ciri Paschis di paradis, 
| eun àgnul vistît di 108 
| mi à cisicät cun tun respîr: 


«СЕ je Pasche pai pinsîrs segrez 

ch'a rìvin ’e lüs de cussienze 
disvuluzzansi des vieris póris. 

E Je Pasche pai progjez apene inviäz 
ch'a spiètin une soflade 

par svolà sóre lis oris pégris». 


Dal cil e de tiare 
(no sintîso ancje ualtris?) 
MI nus rive il concert de vite, 
|! la scampanotade dal creat 
| | ch'e spant a zumiele 
| cjantósis di fieste 
MI regaladis ai fruz di ogni etät: 


«Pizzule, cjante, 
{| fuarze mezzane, 

glone tu, grande, 
fin ch'al é di. 
Biele la vite! 
Tégnile cont; 
gJóldile legri 

fin ch'al é mont». 

Beca 


Berto e Mario a’ jerin ferovirs frenadôrs, di stàn- 
zie a Udin. A" jerin amis, ma quant che si cjapavin tal 
bevi а” cjatavin simpri da di. Par monadis. 

E alore une di che Berto al stave par parti di Udin 
par Tärvis айша ch'al veve di fâ la gnot, Mario, che 
si fermave a Udin, al quistionave cun lui. J diseve: «Ма- 
caco che tu sés un!» 

E Berto: «Macaco tu sarás tü!». 

E Mario: «Stupidat che tu sés!». 

E Berto: «Stupidat tu sés tü!» 

E Mario: «Cjavon!». 

E Berto: «Cui ch'al fevele!». 

E Mario: «Va, va a Tàrvis, batocjo e nujaltri; e 
intant la femine... a cjase...». 

E Berto: «E cun chest?». 

E Mario: «T'al dis: tu sés bec!». 

Li dongje al sintive lis peraulis dai doi un tiarz ami, 
Fredo. Fin quant che chéi doi si davin dal macaco, dal 
stupidat, dal cjavon, Fredo al taseve. Ma quant che il 
Mario j dé al Berto dal bec e al viodé che il Berto no 
s'e cjapave, nol podè stratignisi dal dij: «Ma Berto, Ma- 
rio ti à dat dal bec e no tu t'e cjapis? e no tu däs sù? 
no tu rispuindis nuje?». 

«Nò, nuje». 

«Ma cemüt?» 

E Berto: «S'o soi bec al úl di che la mé femine "e 
fás gole, che la mé parone 'e je biele; cussi no pués no 
tignimi in bon. Lui, invezi, cun chel tomát di cristiane 
ch'al à...». 


U. 


Se un ami ti domande béz ad imprèstit, pense ben se ti conven 
di piardi il prin o i seconz. 

VIARTE DAL МАЕ 


No son turisc', e vué il mar 
al à un soreli blanc: 

si é impiade la cueste, 

al è il már ch'al semene 

lis sclipignadis blancjs 

ch'a flurissin a colp 

su la roste di claps. 


Viodüz i colórs? 

Vue, tal viart, lavie, 

il már al parferis, ce sàjo?. 

chi un vert piât, là dongje un viole, 

e ventilà un celest sblancját 

ch'al si confont cul cil strafont di lüs. 


Ma doman, 

se tu sarüs doman il prin su la buinore, 
alore il mâr al sarà dute une rose, 

la rose plui delicade, la rose 

plui luminade, la rose 

plui rose, flór de flór, amór 

di rose, biel, cu l'anime, dut viart. 





AVRIL 


Al ül séi pardut 
il gno cür di frut 
imo di screä... 


E cori, svolâ 
par simpri, lontan... 
Dulà, ma dulà? 


Al rit il doman 
co atór al è avril, 
la vite ’e je un cil. 


"О rit tal soreli 
cjantant par cjantá, 
i vói come un spieli. 


E po’? Cui sa mai... 
Ma chi, al infinit, 
ch'al resti sculpît 

un sgrisul di maj... 





DINO VIRGILI 

U bocál 


Jo, gno fradi Panzete, Pisto de Dosche, Zurche, 
Nejo, Turo Menon e altris 'o lavin a vóre a Udin cul 
tram di Tarcint; jü a buinore e torná a cjase la sere. Dal 
'30. 

E alore un di a buinore 'o jerin sul tram sentáz su 
lis nestris bancjutis in spiete di parti par Udin, quant 
ch'a végnin a sentási ali dongje une femine e un frut 
sul vot agn. 

Nie di strani. Une femine e un frut. Ma chest frut 
'o viodérin ch'al veve fassat il cjáf 'toratór cun tune piez- 
ze blancje fin a cjapáj lis orelis, e che, sul devant, j las- 
save juste i vôi libars, che j taponave fin il sium dal cjäf. 
Un parecjo che il cjäf dal biadin al semeave un zêl. 

'O cjalàrin il cas, e 'o notàrin che il frut, sentät 
compost su la bancjute dongje de femenute, lis mans 
sui zenói, al sustave; e la femenute, minudine, senze etât, 
viestude a la buine, il fazzül sul cjàf e 1 scarpez in tai 
pis, lu scjassave e j diseve ch'al tasès, a basse vôs, ogni 
tant, cun brute maniere. Ma parce scjassálu in ché for- 
me е feveläj cussi a brut? 

Turo | domandà a cheste femine: «Parone, isal so 
chel frut 11?». 

«Po' si ch'al è gno, chel ludro!». 

«E ce àial fat ch'al è fassát in ché forme?». 

«Al sa ben lui ce ch'al à fat, chel mostro!»; e lu 
scjassave indenant. E a di un pont, quant che il canai 
al sustà plui a fuart, j dé un croc cu lis ainis sul cjâf 
ch’al semeä che chel croc Іш vès dat sun tun cit, e po’ 
j n’ dé un altri, e po’ un altri ancjemo. 

Fin che tant Turo che Zurche e che Nejo а” larin 
li de parone a berläj: «Ma ce cür véso di däj in ché for- 
me a ché creature? Мо viodéso in се stáz ch'al è? No 
us fàsial dül, puar frut?». 

«O sai ben jo ce ch'o fas». 

«Nol è just». 

«O sai jo s'al è just». 

«Sü, mo, parone, stait buine». 

«Ce buine ce buine! Savéso vualtris ce ch'al à fat 
chest demoni? E ce che jo 'o scuen spindi cumò in timp 
e in palanchis a reson di ce ch'al à cumbinät?». 

A] jere suzzedüt che la sere prime al jere lát a dur- 
mi adore, e denant di pógnisi al veve scomenZat a zujà 
cul urinäl. Lu veve metüt sul so cjäf voltät par in jù e 
lu veve tirât pe mantie e pal órli fin a cjapà dentri dutis 
dós lis orelis. E cui jerial stàt bon, dopo, di gjavä für 
di lì chel bocál ch'al jere di fiàr smaltàt? 

«Tal ospedal duncje», 'e diseve, «a spindi béz e a 
piardi timp, cun tant ce fâ ch’al‘è in cjase. Mertàvial 
e mértial o no, alore, chéi crocs?». 

B.V. di Screnchis, 1794 


Catastico dei Beni della Fraterna della B.V. di Scren- 
chis di Bertiolo. 





25 
26 
27 
28 
29 
30 
31 


оис 09<-ңҢкЕС|99<-ЕЕС ои<- Ес ои 


V 


Fieste dal Lavór 
S. Atanás 1 
SS. ЕШІР E JACUN 


Gotart 
Pelegrin 
Gjudite 
Flavie 

Ide 
Gjeronzi 
ANTONIN 


Fabio 
Nereo 

Eme 

Matie 
Torquât 
Ubalt 
PASQUAL 


Venanzi 

lvo 

Bernardin di Siene 
Valent 

Rite di Cassie 
Desideri 

ESTER 


Bede 
Filip Neri 
Urban 
Milio 
Massimin 
. Gavin 
LA SENSE 


л (л з з лл | лл їл үл лл | {лл їл їл (л {лл | {лл {лл {лл p 











Maj al é il més che il cil al innamore 
des monz al már e ch'al incjante il cür: 
e che di un vert lusint al incolore 
vignäi, tavielis, bràidis dulinfür. 


O vualtris, frutis més ch'o stais in scolte, 
no si visàiso ué dulà ch'o sés 

des seris ch'o cjantavis une volte 

lis glóriis de Regjne di chest més? 

MAJ 


Cul di che Maj al é il més dai garofui, si intint ch’al 
é ancje il més di bielezze. Ma cumo, co no je plui ché 
bielezze, si pò di che chest més nus mancje. 

L’inteligjenzie dal inteletuäi ch'a triònfin tal nestri 
timp le à condanade. Se ій tu viodis un biel garoful, 
un biel amont o une biele lune, ti dispreséin che tu sés 
ancjemò un romantic; se ti plâs une biele puisie, ti dì- 
sin che tu sés ancjemò ta l’arcadie; se tu às une biele 
ciere, no pénsin che tu steis ben, ma che tu seis un puar 
biät, che ti mancje il sens critic e duncje al è parchel 
che no tu sés problematic e pluitost mareós e rabin co- 
me lór. 

E la int? La int, daür da l'ande, ur dàn reson ai 
inteletuäi, ch'a son propit in tanc! che dome cussì a’ 
cródin di semeä inteligjenz. Difat, daür dai inteletuäi, 
chéi tanc' а” pénsin che dome in ce che la biade int re- 
stade indaür 'e stime «brut» si puedi cjatä qualchi inte- 
rès o magari qualchi gnove rivelazion culturál. Cussì, 
apene ch'al ven für alc di brut, al cjape a colp: e’ àn 
cjapät lis braghessis frujadis e imblecadis di mode co- 
me la piture «pop» ch'e presente cessos e garbatui an- 
tipatics, lis musichis ch'a sturnissin parfin i sorz, il brut 
gust clamât «kitsch» e chel orent dai punks, il Talian 

cui pronons sbaliàz e bastardät cul Inglés... 
Ce maraveäsi, alore, che il més di Maj nus mancj? 
E chéi altris més, сетйі ju vino? 


E C. 


Cjalàit cetant che i omps a' ingjànin lór stés: ognun al cunsidare 
bruz i pecjäz che lui nol fäs, e lizérs chéi che lui al fás; e cun cheste 
régule si misure dispés il mál e il ben, plui che cul cunsiderá i grâz 
e lis qualitàz des cjossis. 





FRANCESCO GUICCIARDINI 

LA PARTIDE 


Carleto al jere un patit dal züc dal balon, e in ché 
domenie che a Udin 'e varès zujät la Udinése cul Milan 
J veve dit 'e femine ch'e parecjàs di gustà prin dal solit. 

«Femine», j veve dite, «parecje di gustà daurman 
par ch'o puedi rıvä а суара un bon puest in tal cjamp 
che la partide di ué 'e merte di séi viodude pulit». 

«Cui îsal ch'al zuje?», J veve domandat jê. 

«La Udinése cul Milan». 

«Alore uê 'o ven tal cjamp ancje jo», 'e veve dit jê. 

'E veve parecjät di gustà prin da l’ore e po’ a’ ve- 
vin gustát. E ро” jé si Jere metude a lava la massarie 
sul seglàr. 

«Ma lasse stâ di lavà la massarie», j veve dit lui, 
«e parécjti invezi, par ch'o podinin cjatà un bon puest 
in tal cjamp!». 

«Un minüt», j veve rispuindît jê, 

E invezi di minùz a nd ere passaz e a ’n’ passave 
cetanc’: che jê, dopo, "е veve ben di lavási, di petenási, 
di pituräsi, di sielzi ce vistit di meti, ce scarpis di meti... 

«E alore?», | diseve lui. 

«Un moment», jê, «nol sarà mico Ғйс!». 

« Al ven tart». 

«Ma ce tart! Ao o no ào di vistimi?». 

E lui al veve talpinät pal curidór sù e Jü, bruntulant. 

Curte. 'E jere finalmentri jessude de stanzie e a? 
jerin finalmentri partiz cu la machigne. 

Ma la machigne a' vevin scugnüt parchegjále lon- 
tan dal cjamp parvie che mil altris а” vevin za incováz 
i miörs puesc', di mode ch'à jerin stáz obleáz a lâ a pit 
іп tal camp, che lui, paralitic, tanc? pàs e tantis 
blestemis. 

А” jerin jentráz tal cjamp ch'al stave par fini il prin 
timp de partide. < Acrament», al veve dit lui, «e al jere 
un més ch'o spietavi!». 

«Ma sta bon! Sta cujet une volte!», | diseve Jë. 

E lui: «Ce cujet... ce cujet...», al rugnave. 

Fin che jé si volte viars un siorut ch'e veve ali dongje 
e j domande: «Siorut, par plasé, savaréssial dimi a ce 
pont ch'e je la partide?». 

«Zero a zero». 

E jê alore, trionfant, al Carleto: «Viodüt mo tü, 
tantis stóriis! E no tu às piardüt nuje!». 


M. 

CHERNOBYL 


Chernobyl, 
vé póre 

dal àjar, 

di un gote 
di aghe, 

di un пй! 
ch'al passe, 
di une fuee 
di salate. 


Chernobyl: 

vé póre 

dal nuje, 

de jarbe, 

dal avigni, 

dal lat... 

dal omp 

che, pür savint, 
cul so savé 

nüs cope. 


GIANNINO ANGELI 

Machinid 


Mê sûr Anemarie a sedis agn 'e jere propit une biele 
frute: une cjavelade di bòcui colôr forment madûr, vo- 
glons di spieglási, une vite di balarine. 

Un dopodimisdi là de Marie di Scjecát, cusine ma 
soredut amione, intant che insieme a' fasevin borsis di 
rét cul spali denant dal balcon dal tinel, а” fevelavin di 
morós e di matrimonis: «Jo», 'e disé l'Anemarie, «no 
mi maridi se il gno omp nol à almäncul tre machinis». 

«Poben», dissàl Gjgj di Pole che cidin al scoltave 
sentàt su la bancje di für, «cjólmi me, Anemarie: ò ài 
la machine dal café, ché di cusi e ché dal solfato». 


Pb: 


Il matrimoni al è tant pesant che, par podé puartálu, tocje jés- 
si in doi. 

CONSOLONS 


Іп cheste di di maj ch’o soi rivát 
par trois che іп uê da râr а” viódin pit, 
culi che su chest nembri inculurît 
di un milion di cucs 70 soi sentät, 


"o gjolt cjalant atêr dut il creat 

che tal seren resint al lüs e al rit, 

e nie no sint, une peraule, un strít, 
nancje di un frós, che di ajar nol ë flat. 


M'impensi. Cetanc' agn sónin lâz vie 
de volte che fin chi pe stesse strade 
’o di stât cu la Mariute, anime те? 
Precise la zornade, come ué; 

seren il cil, di cucs "пе neveade, 

e nó bessói. E vé уіпс” agn! E nie! 


M. 

LA MOTO DI ALDO 


Aldo Leon, di Migée, subit dopo de ultime uere 
mondiál al veve comprade une vecje moto, di seconde 
man, par divertiment. Ma dopo qualchi scampagnade 
cheste moto, invezi di divertîlu, `e veve scomenzát a tor- 
mentálu, ch'e stave plui li dal mecànic che no a cjase sô. 

Al sopuartà par un pôc, ma tal ultin, viodüt che 
nol Jere mut di mendále, al pensà di meti in vendite chel 
boe di un imprest, e al meté für la vós di chel so inten- 
diment tant a Migee che tai pais dal contorno. 

E une di al capità a cjase só un capelan di un pais 
dal contorno cun ché di comprá cheste moto, e al do- 
mandave di ce anade ch'e jere, e trop ch'e costave e se 
'e lave ben. 

Aldo al scoltà, e al taseve. AI cjalà a lunc il ple- 
van. Tal ultin, che propri no si sintive di imbrojálu, j 
disé: «Siór capelan, che nol stedi a comprá chest argagn 
che, se m'al compre, 'o soi sigür ch'al impare a bleste- 
mà ancje lui». 


ALDO GALLAS 

` In Baviere 


Il prin centro de Baviere che si cjate, lant indenant 
par un quatri cinc chilometros dopo vê passade la do- 
gane di Salzburg, si clame Freilassing. 

'O soi passât di chés bandis juste la di de Madone 
d'Avost, par lâ a cjatá gno cugnät Marino, ch'al vif in 
ché zone ormai di agnorums e ch'al mi stave spietant 
tal pais di Ainring, ch'al é propit dongje Frelassing, in 
cjase Pizzinger. 

Stant che no cognossevi ben la strade, a Freilas- 
sing mi soi fermât in plazze par domandà qualchi in- 
formazion: «Bitte», j dis a di un ch'al sta passant in 
chel moment, «Ainrig?». 

«Oh, Airing!», al mi dis chel, «Links (a zampe) 
rechts (a gjestre) e geradeaus fünf kilometer (simpri dret 
par cinc chilometros)». 

Lu ringrazi. J dis «danke» par todesc. E biel ch'o 
stoi par inviämi viars Ainring, secont chel che mi à di- 
te, mi torne a fermá, par vie ch'al veve viodude te tar- 
ghe de machine la sigle di Udin: UD. 

«Udine» mi dis cun meravèe «Ah... Udine, gut, 
gut...ich immer sonne Lignano (o ven simpri а суара 
il soreli a Lignan). Lignano, gut, gut...». E vie inde- 
nant cussi. No sai s'al veve un pöc bevüt, ma no mi las- 
save plui parti e jo, stant ch’al si faseve ancje scür, "o 

vevi primure di là indenant, par vie che a Ainring mi 
stave apont spietant gno cugnät. 

Alore: links (a zampe) rechts (a gjestre) e... gera- 
deaus... par cinc chilometros! ’O rivi a Ainring ch’al 
e juste sul imbruni. 

Ancje 870 Jeri za stat une volte, sot lis fiestis di Na- 
dal di qualchi an indaür, de cjase Pizzinger mi visavi 
e no mi visavi. Ma, lant indenant a nás, cun tant di me- 
ravée da part de femine e de frute, 'o rivi juste a fer- 
mami denant «haus» Pizzinger. 

«Vanessa», | dis ae frute, «Salte jù e va а sunà il 
campanel, ch'o sin riväz». 

Ancje s'o jerin un póc stracuz par vie dal viaz, la 
frute 'e salte für di colp de machine e 'e va a suná il 
campanel. 

«Oh», al dis gno cognát, «’o stavi juste disint ae 
femine: chéi e' àn piardude la strade...». 

Si bussin, si din la man, ’o jentrin in cjase e, stant 
ch'o sin in Baviere, 'o parin jü di colp un biel bocál di 
bire. 

«Orpo, ce buine!», 'o dis. 

E gno cugnát: «Cheste 'e je la «Vieninger Pils» di 
Teisendorf: la miór bire de Baviere!». 

'O béf la bire, la gusti, mi plás, e 'o cjali für dal 
bancon de bande dal zardin e dal ort. In Baviere no tu 
capissis mai indulà ch'al finis l'ort e indulà ch'al sco- 
menze il zardin, parvie che dapardut tu viodis simpri 

ort e zardin, zardin e ort... Ancje s'al è za ormai scür, 
te part risiarvade al zardin, "o rivi a viodi un par di plan- 
| tis che mi pár di cognòssilis. 
| «Sì, sì...», al dis gno cugnát, «a' son propit "'pio- 
| rutis” (gjàtui) puartadis sù dal Friül». E al si met a ridi 
come un mat... E po al mi dis «Sastu рагсе ch'o rit». 
| «Parcé?», j domandi curiós. 
«Parceche quant che lis ài plantadis al mi stave cja- 
| lant un ch’al sta propit culi dongje e ch'al voleve save 
| il nom des plantis...». 
| «E tu?». 
| | «E jo», al mi dis, stant che no cognossevi il nom 
botanic des ’’piorutis’’, j ài dite che par todesc no sa- 
vevi cemüt che si clamavin, ma che par latin si clàmin 
| ’’piorutis ». 
| | «E Іш?». 
«E lui, dut maravéat, al mi à rispuindüt: "Ah, 
’’piorutis!’’ Latino! Danke, danke, her Marino’’». 


| EDDY BORTOLUSSI 


91 











LA MOSCJE E IL RAGN 


Une moscje 'e diseve: «De mé vite 
no pues lagnámi: ’o vif senze fà nie, 
su dut o svoli e "o supi dut subite. 
Se il ragn nol fós a olémi te sô cite 
‘o disarés: "Gráziis Signór””, e vie». 


Il гаеп al barbotave: «Mi lementi 

parvie des tantis vitis ch'o scuen fà. 

Al è di quant ch'o nàs ch'o mi tormenti: 
lotà, simpri lotá... 

Par chel al é un lavór 

par те chel di dij gräziis al Signór, 
ancje s'o scuén zontá, pe veretát, 

tal ultin, che la moscje al à creát». 


IRILUSSA 


(Traduzion di Meni) 

Jugn. Il vignál al tocje di uardálu 
secont ch'a van disint i studiáz: 
butáj solfato e sólfar, e spedálu; 
e l'ort sestálu, e viodi dai tomáz. 


Po' al ven San Pieri, là ch'al riclamave 
Tarcint, 'ne volte, mieze Furlanie; 

dulà che la gran' sagre 'e sparagnave 
colaz par duc', e po' il breár, e vie! 


M. 

JUGN 


Su Jugn nol sarés nuje ce di. Si sa che par solit al 
e un brüf més plen di bon timp e di formenz, cu la int 
di buine lune parvie ch'e àn di là in feriis. Baste che nol 
capiti come tal ’86 che, biel che dut al lave ben, i puli- 
tics si son cjatáz a іптапей une crisi. 

Co ché crisi no coventave, la int е” an duc’ pensât 
che i pulitics no àn nujaltri ce fà; po e' àn pensát ancje 
che ce ch’al sarès gambiät cu la crisi, al varés podüt in- 
teressà dome che ai pulitics e ai partiz; e infin е” ап tor- 
nat a pensá “ев feriis, che la mîor robe *e je ché di lá 
für des crisis. 

Al pararés dut finit li, ancje parvie dal cjalt, che 
si è duc’ flaps e ancje i pulitics par solit a’ rimàndin di 
risolvi ancje i problems 'za rimandáz a quanch'al sarà 
un póc di fresc. 

Ма ce ch'al par nol è ce ch'al sarà. Passát il timp, 
co а” tornaran votazions, la int si visaran de crisi che 
no coventave, e a? laran a votà dome che i zitadins plui 
brüfs. E chéi mancul bräfs? Di’ vueli che par ché vie 
l'Italie no torni a vé democraticamentri une ditature, 
senze nancje bisugne di gloreà cun aquilis e galiardez! 


Б, €, 

PURITAT 


La agne Mälie 'e je muarte vedrane. Le à vude curte 
e monde, e 'e à stát pós dis tal jet prime di muri. 

Quant che si è inmalade, il predi al è lát a cjatále, 
come ch'al lave a cjatà duc’ 1 malâz. 

La agne, apene che lu à viodüt sul antil de puarte 
de cjamare, 'e je jevade sü in senton tal jet là ch'e Jere 
е | berlà: «Für di ca, che fin cumó поі è mai jentrát omp 
te mê cjamare!». 


ENEA DE COLLE 


Ce biel cjantä co la furtune e sune! 

DIARI 


Alore al è stát dite che un doman 

i francs а” vignaran 

mudáz in forme tál che i mil di ué 

а” rivaran a vé il valór di un, 

di cent chéi che al moment а” son cent mil, 
di mil il milion. 


Un tant, par ce reson? 

Par sparagnä chéi zeros che al moment 
а” van sglonfant i numars un spavent, 
dulà che, tal fâ cont, si si confont; 

e instès par ай] al franc che nó ’o doprìn 
ché dimension che j dà il Gjapon al jen, 
il muc al marc, la Olande al so flurin, 

la Svezie ae só corone, 

i Stáz Uniz al dolar, ch’al parone! 


Che il plan al ledi ben? ch'al torni just? 
Po stáj che tanc' di lór а” vébin gust; 
jo nó, par nie: parvie 

che jo, cun ché riforme ch'o cjacari, 

no podarai mai plui séi milionari. 


M. 
3 di jugn dal '86 
99 








IL TODESC 


Cui bombardamenz di Udin dal '43 'e jere stade 
sdrumade ancje la nestre cjase des bandis di San Svualt, 
e cussi 'o scugnirin là a stâ, sfoláz, a Malborghet. La 
cjase nus 'e veve cjatade gno nono Pieri, ch'al lavora- 
ve su par là come uardean di une pizzule centrál 
eletriche. 

Gno pari si inzegnave a fâ di dut par tirále inde- 
nant: di eletricist, di setór, di cjaradór, di boscadór, e 
si jere fat volé ben de int dal lüc. Ancje jo, frut sui quin- 
dis agn, mi Jeri insedät vonde ben, e cui fruz dal pais 
'o lavi d'acordo: mi vevin insegnát a siâ, a là in mont, 
a là a foncs... 

Cussi la vite nus jere avonde cujete e no si pensave 
masse a ce ch'al suzzedeve atór pal mont, fin che, biel- 
planc, 'e rivà la fin de uere. 

I todescs а” scjamparin il 24 e 25 d'avril dal '45, 
e i aleáz a' rivàrin ai prins di maj. 

Te setemane «blancje», i caposfamèis а” dezzidè- 
rin di meti adun un comitát par mantigni l'ordin tal pais 
e par difindilu di qualsiséi agression. Dit e fat duc’ a’ 
cjapärin in consegne une sclope, si metèrin tal braz une 
fasse cun scrit C.L.N. parsóre e si dividérin in dós schi- 
riis di siet vot di lór. La prime schirie 'e cjapà pusizion 
dapit dal pais tra la strade e la boschete, la seconde in- 

somp dal pais, dongje un stali su la Pontebane. 

Nissun dai doi grops nol veve masse ce fà. Lis oris 
а” passavin tra une cjàcare e l'altre. Ogni tant al rivave 
qualchidun a puartá lis ultimis gnovis. 

Dispés "e vignive für "ne butilie e ognidun al clu- 
cave. Tal grop di gno pari, ch'al operave de bande di 
Pontebe, 'o jeri ancje jo, e il gno compit al jere chel 
di là a cjoli aghe, vin e spagnolez. 

E une di, 'tôr des dis a buinore, al rive di corse te 
nestre postazion un frut su la mé etát, ch'o cognossevi, 
ch'al tache a berlà sfladassant: «Lajù, là dal simitieri, 
al è un todesc ch'al ven indenant sun tun cjár, e al sarà 
chi a momenz...». 

Sintude une tal, i caposfaméis si ritiràrin te boschete 
par discuti sul ce fà. Dopo un póc a’ scomenzárin a viodi 
tra i pins il todesc sul cjár, po’ a viódilu simpri miòr 
man man che si vizinave: la gjachete disbotonade, sen- 
ze barete, la barbe lungje, al veve un pit pojät sul ta- 
mon dal cjàr e chel altri a pendolon. | 

Il mus ch’al tirave il cjár, sot il soreli, al Jere piés 
dal paron: scarmulin, plen di polvar, cul pêl dret. al se- 
meave ch'al stàs impins par scomesse. 

Sul cjár al jere slargját a miez un telo di militàr, 
gris. Ce jerial sot vie di chel telo? 

І amis dal grop no savevin ce fà. «Lu fermino? E 
se sot dal telo al à la sclope? E s'al à la metrae? E s'al 
à bombis a man?». 

П todesc si vizinave simpri plui. Al jere rivàt squa- 
si a ret de boschete... 

Gno pari a chel pont al cjapà la peraule: «Cun qua- 
tri fruz di mantigni jo no mi sint di cori riscjos e di fâ 
imprudenziis. Lu lassarés lâ dret ре sô strade». 

«Juste», al disé un altri, e al zontà: «Tant plui che 
il capo al é cun chéi altris, e j tocje a lui di dezidi sul 
ce fà. Lassin che lu férmin lór». 

А” Tonn duc’ d'acordo, e lu lassárin passa, senze 
fasi viodi. 

Quant che il todesc al rivà insomp dal pais, ancje 
chéi di chel altri grop, viodinlu, si scuindérin daür dal 
stali par conseási, e рос dopo il lór capo al sentenzià: 
«Co lu àn lassât passá chéi laju, parce varessino di fer- 
таш nó? Se lu àn lassât passa, а” varan vudis lis lór 
resons, e nó no podin là cuintri la lór decision». 

Cussi lu lassàrin passá ancje lór, e il todesc e il so 
mus а” rivàrin a puartàse für senze nissun fastidi. 


LUCIANO VERONA 


102 








ISTAT DE PLANURE 


Ce planure fofe 

di vert, maron е “йі; 

ce largjure tal clàr ch'al incée, 
ch'al trionfe Vistat! 


Co dut al é tant cidin, 
nancje une fuée no si móf, 
'es margaritis ur pâr 
blancje la jarbe tanche lór. 


Ma a’ rèstin dulintór ca e là 

i lens cul lór vert ad alt, 

chel vert cui siéi vói a cjalá 

la pûs dal blanc lusór sul plan d'istát. 

Шш е nove 


Un grop di anzians di Migèe а” son láz, un istát, 
a Rimini, a passá uns quindis dis di vacanzis organiza- 
dis da l'aministrazion comunál. 

Tra сһевс” а” jerin ancje Checo Zorat e la sô femi- 
ne Tunine. 

Checo, dopo la gnove liturgje de Messe decretade 
dal Conséi Vatican secont, nol veve mai stát in glesie; 
a Rimini, però, sburtät de femine e dai amis, une do- 
menie a buinore al dezidé di là a Messe. 

A] lé a Messe. E il plevan ch'al diseve la Messe a 
un ciart pont, voltàt viars i fedéi, al disè: «Scambiatevi 
un segno di pace». 

Alore dongje di Checo 'e jere une turiste di Rome 
che, ubidint al invit dal plevan, j slungje la man a Che- 
co par «scambiare» cun lui un segno di pás. 

Checo, che nol saveve nuje di ché gnove liturgje, 
crodint che la turiste di Rome 'e vés ché di fà la sô co- 
gnossinze, j strenz la man e j dis: «Piacere. Francesco 
Zoratti, di Medea». 











« TA L'OSELADA » 


Paussá e insumiäsi 

de iessi cui amis, 

zòvin «Kamikas» cul sclop, 
ta l'oselada!... 


E iodi la pernis (bramada e mai ciapada!): 
biela, a doi pàs, uli... ch'a lu tentava 

tai pras del «Bar-a-mur», (1) 

a un pel da la vis’ciada. 


Da no cruodi, fantàs! 


E trái 'na sbalinada ch'a la implomba 
al siò dret; ve dis: "na canonada 

ch'a dismòuf sul pi biel 

i amis de l'oselada, 

la zent del culumiel, 

i siors de la borgada (ancia i puarès 

- che dopu а” Г ап contada). 


E lui: «gran kamikas» (ma da panada, 
no da pernìs!), 

come intrunit al sint, intorgolada, 

bassa, sot-sot, "na òus caramelada 

ch'a dis - par la pernis, maraveada - 
l'ultima baronada: 

«E brau chel ciassadòur ch’ a Р à smiràda: 
al era a doi pàs, tai pras del «Bar-a-mur», 
a un pel da la vis'ciada, 

epura a Г а falada!...». 


RENATO APPI 


(Furlan di Cordenons) 


(1) - Località campestre in Comune di Cordenons. 

S. Tomás apuestul, 1673-1729 
Veneranda Fraternità di S. Tomaso. 

Luj. Un stofaz. Un cjalt ch'al mancje il flat. 
E no si móf un frós atór atór; 

e sul stradon un cori disfrenät 

di mucs al már; e la zitát un fór. 


O il nestri Sant Armàcure no viódial 
roncs e campagnis trope sét ch'e àn? 
e i orz ce dül ch'a fàsin? O no cródial 
cul so burlaz di dänus une man? 


M. 

ANDREIS 


Co tu passis pal unfiär e tu rivis in paradis, al ül 
di che tu sés a Andreis. 

Plui di un al à vüt dit che la Valceline 'e fás pensâ 
al unfiär de Comedie di Dante. Di Andreis, invezzit, 
51 sa рӛс. Ancje 1 furlans а” san póc. 'E à fat ben, alo- 
re, la Societàt Filologjche, a organizà tal '86 la «Frae 
de Viarte» lassù... O aje fat mal? 

A sintî Fidri Tavan, ch’al è un poete pardabon 
origjnál di chel pais, busignarés che Andreis nissun lu 
tocjàs, nancje i furlans cul fevelà la marilenghe: miór 
ch'a rivin li dome i foresc’ ch'a fevelin Talian, che, alore, 
al é mancul pericul pe fevele di Andreis di misclizzási. 
In realtát, Andreis nol é dome che straordenari: al é unic 
e, propit рагсе ch'al è unic, si capis cemüt ch'al puedi 
vé un poete come Тауап ch'al capis di passà par ип omp 
strambàt, ma che no j interesse, e anzit al jude i puars 
biáz «normái», come nô, a fási chel judizi de sô stram- 
barie. Ma nó (che no sin 1 salvans, che si sálvin, ma 1 
Umans) savarino come lui «Fevelâ cui práz cui arbi e 
cul Signöur. Incrosä steles е galassies. E in doi mil ans 
lüs, un segont, rivä sul sorele chal è biel alt dut (e anc’ 
un pôr biát a se comòuf denant la luna e li steles) e рісі 
а s'éis па volta sola e a dura puoc: bisün profità prima 
ch'i rive i «Umans» a decide che n'éis na roba seria». 

Für di man, in tune val dal unfiár ch'e je 'za ché 
für di man, Andreis in realtát nol é un pais ma il sium 
di un pais. E duncje, culi ret, si pó di che la puisie di 
Tavan 'e pó jéssi strambe dome che pe grafie (che mi 
soi permetüt di tocjä apene un tichinin, juste par che 
la int 'e puedi lei) e pai «Umans» che по san fevelà cui 
práz cui arbui e cul Signór parcech'a son aromai duc' 
strambiz de lór Storie. Spessein, alore, co si é pizzui e 
ancjemo senze Storie, a gjoldi des bielezzis, che no son 
une robe serie... 

A Andreis, tal sium di un pais, chest al è pussibil. 
Ancje lis monz ch'al à intorsi а” son monz di siums. А” 
son scjalinadis di fà par rivâ te plazzute e, co si cjami- 
пе pes sôs stradis, al par di no vé pés, di jéssi agnui. 
Alore no sin salvans, ma agnui! Si cjale lis sós cjasis 
сш «dalz», ch'a son pujüi un parsore di chel altri sun 
dute la fazzade. Cui jerial su chei dalz? Cumò nol è nis- 
sun. Salacór, quanche duc’ i foresc’ а” saran láz vie, 
il país al tornarà in sé, e sui dalz а” compariran une int 
cu lis animis veris. 

Ché int li, ch'a san fevelá cui práz e cul Signór, 
а” cjalin lis monz e lis clamin: Raut, Cuel taront, Cime 
dai furlans, Cime Manera, Prescudin, San Danél de 
Mont... Cumó, che no mi viót Tavan, 'o spieti ch'a ri- 
spuindin 'e clamade, biel che si delibèrin dai nùi ch'e 
ап intorsi a buinore co а” rivin foresc'. 


L.C. 

DÓS CJANTUTIS DE BUINORE 


Jarbe jarbe lizerine 

di buinore tal lusór 

al é il cil ch'al ti cjarine 
cun tun àjar plen di amôr 


Se tu vegnis di buinore 

là ch'e nas la lüs de di, 

tu às di viodi ch'al sflandore 
paradis, pinsir, sinti. 


Une grande cjatade de nature 'e je stade ché di interompi, par 
mt di di, la vite cul sium. Cheste interuzion 'e je squasit un tornä 
а sei faz gnüs, e il sveási come un torná a nassi. Difat ancje la zor- 
nade 'e à la sô zoventüt. Cun di plui une grande varietät 'e nas di 
chestis interuzions, ch'a fàsin di une vite sole come tantis vitis. E 
il distacà une zornade di un'altre al è un grant rimiedi cuintri la mo- 
notonie de esistenzie. Ni cheste no si podeve diviarsificále e mudäle 
di plui che metinle dongje in gran part squasi cul so contrari, ven 
а stàj cun tune spezie di muart. 


GIACOMO LEOPARDI 

MISURE 


"Tor lis tre di dopodimisdi, tal cjaldon di une zor- 
nade di luj, su la tresemane. 

Un biät operari al stave piconant l'asfalt par siste- 
mà un tubo ch'al veve di rivà tun tombin. 

Cu la muse brusade dal soreli e i segnos di une vite 
sclagne, al sudave al sudave, e al blestemave. 

Al passe un capelan, zóvin, che, sintint chel rosa- 
ri, al dismonte de biciclete, al va dongje dal operari e 
1 dis: «Ma parce blestemäiso in ché maniere?». 

L’operari si volte, al viöt il predi e par un moment 
al sta fér. Podopo al torne a piconá cun plui fuarze mo- 
strant al plevan che sot dal asfalt al veve cjatade une 
piere che a ogni colp di picon 'e jevave un nál di falivis. 

СО viót `o vidt», al diseve il plevan, «o ài capit; 
ma ce covéntial blestemá in ché forme?». 

E Горегагі, serio: «Reverendo, il minimo 

indispensäbil!». 


R. B. 

La malada 


«A misdi, d'acordu?». 

«Si, si, d'acordu, spasemat di cristian», 'a ghi à 
rispundut Santina, santa femina, sierant la puarta da 
la Fiat 600. 

Santina e °l son paron (ma "а comandava ic, s’en- 
cia al no lu feve jodi e capi), а” vivevin a la periferia 
di Brusel е al sabo а” zevin in centro а fâ la spesa. 

A misdi just Gigi al era denant de la butega, andu- 
là ch'a erin restas d'acordu di ciatassi, ma di Santina 
nencia sen. Gigi а” nol podeva stâ fer cu la machina, 
che uli al era pruibit, e cusi al à fat un ziru ator dal pa- 
las; po a 'nd' à fas enciamó quatri zirus e po dopo al 
si à stufat. «Ch'a végni a pié». Al à fat dopo siet zirus, 
e al é zut a ciasa. 

Santina 'a é tornada dongia a li doi, cul tramp. 
«Parsé i no sotu vignut a ciojmi?». 

«I no ti ài ciatada né a misdi né a misdi e un quart», 
al ghi à rispuindut Gigi, sustignut. 

Po, situ Gigi e Situ Santina. 

A la sera Gigi al tabajava e Santina situ. 

'L di davour situ Santina e Gigi al tabajava. 

AI lunis e al martis dopo, Santina, 'a no à viert bec. 

«Santina, al è '| miedi», а” j à fat Gigi, al miercui, 
viers li seis dopodimisdi, finit ch'al veva di lavorá, di- 

singhi al miedi di comodassi spetant la femine, par 
visitala. 

«No soi malada; par сш | miedi?». 

«Joitu s'a nol coventava 71 miedi per uariti, che jo 
1 eri preocupat ch'i ti vessis perduda la favela». 


OVIDIO COLUSSI 


(Furlan di Cjasarse) 


Duc’ 'o vin vonde fuarze par sopuartà i mai di chéi altris. 


FRANCOIS DE LA ROCHEFOUCAULD 

« MADE IN FRIÜL » 


«Made in Friül» di ca, 
«Made in Friül» di la. 


Ta ogni sfuéi locál, 

no tu fàsis altri che cjatà 

ce che Bravo al invente 

par ргезепій mò ca е mo là, 
in Italie e pal Mont, 

in Province e in Regjon, 
dentri e für, 

се ch'al fas il Friül... 


Il «Made in Friül»! 


Passant par vie Morpurgo, 
qualchi zornade fa, 

о ài viodüt dismontà, 

di une machine blù, 

Bravo cul autist... 


«Crist!», mi soi dit 
quant ch'o lu vevi 
quasi denant di me, 
«се j disio jo cumó? 

E сетйі fásio a saludá 
chest Re e Sorestant 
ch'al à inventát di colp 
un gnüf e grant Friül?». 


«Bondi», j ài dit 
cjatanmi a tà par tü. 


No savevi ce altri di! 


Mi à dade une voglade, 
di sot i granc’ oOcjäl, 

e biel ch’al lave SÙ, 

tal sît di vie Morpurgo, 
cu la bocje spalancade 
e cul ridi di ogni di 
«Buongiorno, a lei», 
mt à dite a ті. 





E chest, a l'anime dal «Made. ..». 

Vcais 


Gjocondo Cecot, di Romans, simpri disponibil e 
babio tal zujá di cjartis, qualchi més indaúr nus á 
bandonáz. 

Aldo Barnaba, paron de locande «Alla Posta», che 
dispés al zujave con lui, une di m'al viót bessól e sutur- 
no, sentàt tun cjanton dal local. 

J voi dongje, lu saludi e j domandi: «E alore, Al- 
do, nuje partide ué?». 

Senze nancje alzá il cjäf mi dis: «Vico, tu sas ch’al 
e muart Gjocondo. No jerial miór, cun dut il rispiet, 
ch'al fós muart il Pape ch'a 'n' varessin fat un altri su- 
bite? Gjocondo, invezi, puaret, cui puédial fánint un 
altrı?». 


Altri al è un primitif e altri al è un barbar. Il barbar al è za 
guast, il primitif nol è ancjemó madür. 


GIACOMO LEOPARDI 

IN FAMEE 


In cjase, tal pensá, al è un grant divari: 
gno pari al è notát democristian, 

al è impiegät scrivant in vatican 

e no Je sere che nol préi rosari. 


Di пд tre fradis, Gjgj il plui anzian, 
al è un fanátic rivoluzionari, 

Jo іпуегі "o soi monárchic, al contrari 
di Benamin ch'al è republican. 


La sere ‘o litighin a bocje plene 

parvie di chés dutrinis malandretis 

che ognun la sô al ül véle a trionfá. 

Ma со la mame ’e dis ch'e à pront di cene, 
tor rainis di lecási lis moschetis, 
‘o sin subit d’acordo sul ce fà. 


TRILUSSA 


(Traduzion di Meni) 

UN VIN... DA MESSA SANTA 


Par rinfuarsà al punt, ta la passàda davant ciasa, 
Bepi al veva parlàt cun Tita, bacanàt de su par strada, 
par veir almancu un sinc, seis pai de cassia. Un afar de 
nuia par Tita, che, su par Santa Fosc'ia e ta la Bassa 
del cuc, al veva li^ càssiis plantadis da agnorun, altis 
e fissis, come 'na boscheta. 

Doi dis dopu, Bepi al se veva ciatàt deis pai de cas- 
sia, luncs a misura e drets: a spac, butàs ta la passada. 
Puoc dopu al punt al era fat. Inclaudat a stangia lun- 
gia e rinfuarsàt sui tres cun tocs de cassia dura, al punt 
al era un'ópara destinada a cundurà tal timp fin che Diu 
comanda. E Bepi al era fier, parbiu! La passada 'a era 
ancia pi sigura adès, cui tres de cassia dura e quatri stan- 
gis lungis par sparangul. Al restava dome al cont da paiá 
e parchel Bepi al se sintiva drenti un scrüpul tal pensâ 
che Tita - bacanàt de su par strada - a' lu spetava da 
un toc par parlá de la Rosa - «che la Rosa 'a ziva mari- 
dada, se no altri par godi la metàt de ché só ciasa gran- 
da, sensa di de la dota e i bes de la ligitima!..» 

In proposit, Bepi, a nol saveva se di e al scrüpul, 
drenti, al se feva pi grant, via-via che al timp al passava. 

Epura bisugna paiä!... Finalmentri, "па di, bel-belu, 
in bicicleta, al se veva decidut e, a sió mout, come ch'a 

se usa ta li'ocasions de magra, Bepi, sensa nuia muti- 
опа del descórs de la Rosa, a se veva scusat pal gran 
retardu. Tita, alora, a’ lu veva tiràt dentra, vivarous 
come sempri: - «Niancia da descóri, Bepi, se cognos- 
sen... No stà a pensà: а” son robis da puoc, robis da 
nuia, füfignis!... (E Bepi, tra sé, adès al sperava tun con- 
donu). Tant, te lu sas, se al è par mé sour, al cont al 
e ormai fat. La ciasa 'a é a metàt: uchi suoi ió e liec 
da ché altra banda: a miès del curidöur. La dota, la li- 
tigima, chel ch'al è. Tu te sas...» E al se veva fermat, 
spetandu da Bepi un motu de rispuosta. 

«Veramentri, iò, par intant, eri vignüt par li càs- 
siis». Bepi, stralunät, a nol veva altris parolis; timit, ma 
sclét, a nol voleva ciatá scusis. E Tita, alora, come sen- 
sa fài casu, natural, a sio mout, e da bacàn, come sem- 
pri, al veva dita dret: «Se al è par li’ cässiis, а” son vint 
mili, Bepi...». (e Bepi, tra sé, intant ch'a iu contava, 
al feva al cont de deis, un cont ch' al resultava a doi 
mili par pal!) «Oh, si», al continuava Tita, «a' son pai 
de càssia dura, pi durs del betòn», e al veva fraciat sul 
di «dura» e «beton» par fà capi che ancia Bepi nol era 
tant de pasta mola. Bisugnava capi. 

«Su, sinta un moment. Al era tant che te spetavi... 
No par nuia, te sas...», e intant ch' al parlava al veva 
tuolt al bucal da la cardinsa e al impliniva un got da 
quart o forsi da miès litru. 

«No, Tita, no. No pòus, cu l'ülcera che me par- 

ti...». «Chistu а” te la lens, l’ùlcera, Bepi. Te sintaràs 
e po’ te às da cruodi, a nol à porcariis, |’ ài apena tra- 
vasat, ancia par la Rosa. Vin de anàda buna, forsi un 
puoc cargu de colour, ma no sbachetàt: un vin da san- 
ta messa, par zent de buna bocia: un rosoliu!...». E in- 
tant ch' al parlava al impliniva l'altri got de un vin tur- 
өшіп, pi negri de l’ingiostri. 

Bepi, cul malstá, ades al suplicava: «No, no stai 
ben!... Ve prei, a disun la mé úlcera `a reclama!...». 

Ma Tita, fermu, а” j veva slungiát al got: «No stó- 
riis, in ciasa mec, Bepi. Bèif, ch'a te passa!... Viva!». 

Aromai rassegnat e propriu par finila, siarandu i 
uoi, dut su 'na tirada al veva inglutit al vin de anàda 
buna cul stómit ch’ al urlava. Podopu, sveltu, de sora- 
man, al se veva пейді i lavris e cul di ch’ al era tars e 
un «Ariòdisi in curt» al veva ciapat la puarta come "па 
fussèta. Al era rivat tal curidour de miès, quant che da- 
vant, minuda sui flancs, li’ mans su la falda а timp par 
suiális e strenzi chec de Bepi, al se ciata la Rosa cun châ 
aria da vedrana, ch' a lu invida de là: «Vignit da la mé 
banda... su, comudavi... Dopu tant timp!...» «Rosa, 
no pòus!...» «Almancu a bevi un got. Un moment, пша 
altri!...» «No pòus propriu! Suoi tars!... Ve ringrazi, 
de cour! E ài "za bevut cun Tita!... Propriu no pous!...» 
Bepi, pardabon, adès al scongiurava. 

Ma la Rosa (furba, la vedrana) 'a lu veva incian- 
tonàt: «Se veit bevut da Tita, veit da bevi ancia da me: 

nissuna preferenza! Un got? S'a élu un got?...» - E in- 
tant ch'a lu invidava, 'a lu sburtava indavant, delunc 
al curidour de la sô banda, versu la stansia, versu la to- 
la e `a viarzeva la cardinsa... La scansia granda... un 
gran bucal... un got da miès litru e 'na òus ch' a dise- 
va: « Al è apena travasat. Vin de anada buna, nuostri, 
de ciasa, a nol à porcariis. Forsi un puoc cargu, ma do- 
me de colòur e no sbachetat: un уіп da santa messa!...». 

Bepi, al saveva: a nol era un striament. Bisugnava 
paia. Cussì, sensa fâ motu, squasi ridendu, sensa fási 
prea e i uoi spalancàs, pal stomit ch’ al zemava, al veva 
inglutit al vin tuna sorsada. Po', calmu, a ciaf alt, ma 
sensa ringrassiä al era zut four, soflandu a la vedrana 
dome dos parolis: «Adio, Rosa!». 


(Furlan di Cordenons) 

S. Roc, 1631-1717 
Fraterna di S. Rocco Palma. 

3] L 5. Aristide 





Avost, lis feriis vino di passälis 

sul savalon di Grau o di Lignan? 
là che lis inz di no rivà a contális? 
Nò, fis! Cirin la cjase di un bacan! 


Agroturisim, fis! Su pe riviere 

te cjase di un bacan, o su pai cuéi! 
E lì lis mans in man buinore e sere! 
E pas! E mangjä ben e bevi miéi! 

CORMÓNS 


Il non di Cormóns al é pluitost mistereós, come chéi 
di Cormór Caprive Vilés e parfin di Udin, che i studiós 
а” confèssin di no podé dînus alc di sigür in proposit. 
Ma cetant biel no ésal ch'a séin nons ancjemò miste- 
reös? E soredut al è biel il misteri par Cormóns, pais 
furlan ma dongje de Sclavanie, tra Udin e Gurizze, tra 
la storie dal Patriarcját di Aquilée e la Mont Quarine, 
un рдс salvàdie e unevore fantastiche, cu lis sós vijotis 
pöc praticadis e lis sês vistis stralusintis di vert inviars 
cuelinis e plagnis, a misdi e a soreli a mont. 

Dut il mont, viodüt di Cormóns, nol é chel che si 
lei sui gjornäi, ma chel che si pò insumiási se si è fur- 
lans di chéi che no àn mai dismenteät ce vert ch'al è cu- 
li il vert tal soreli dopo di tante ploe. 

Cormóns al è un pais gruessòt e cun qualchi edifi- 
zi avonde impuartant, ma al é plui impuartant il fat che 
si rivilu par une strade ch'e je une plere che nus béf cui 
siêi pôi cipressins e alore, dopo, si àmilu chel pais, che, 
dopo di chéi рбі, si viót che, cu la Mont Quarine, al 
à la grande furtune di un dulintór dut vert. Alore i siêi 
edifizis impuartanz а” devèntin plui impuartanz parvie 
de suaze, e la suaze ’e je cussì impuartante che dut il 
paîs al trionfe, dentri, cu la glesie, lis plazzis, il monu- 
ment di Massimilian, ch’al fàs crodi a tanc' di jéssi Cri- 


129 





stoforo Colombo, e l'atmosfere mitteleuropeane, e chel 
nobil vin blanc che dome i res dai vignäi а” san preseä- 
Іш ad implen co ur rive tes venis: che lór а” san ce ch'al 
ül di chel àur e chel secont savór di màndule ch'al rive 
dopo dal prin, di triscule. 

Ve' mo! Si trate di un discors tra i omps e lis cjos- 
sis, che salacór senze blancs come chéi di Cormóns al 
e impussibil. Ancje chest al fás part dal misteri, come 
il non dal pais, come il vert stralusint, come la Mont 
Quarine, pluitost sgjarnade, cu lis gleseutis e cun vignäi 
e zariesárs ch'a semèin salvadis e ch'a son, invezzit, san- 
cirs come 1l cil. 


EG, 


La glorie dai granc' omps 'e à di séi simpri confrontade cui 
miez ch'a son stäz dopräz par rivale. 


FRANCOIS DE LA ROCHEFOUCAULD 

DELIRI 


Sée benedete l'ore e la stagjon 

e la zornade e il més ch'o fói peát, 
e di cheste zutizze incjadenát, 

di chest amôr siaràt in pareson. 


Benedete la pene e l'aflizion 

ch'o ten tal cür e il dut ch'o ài suspirát, 
e dut séal benedet ce che mi à dát 
mutîf par ch'e nasses la mé passion. 


Sée benedete ché che cui siéi vói 

in forme tàl mi à strapassát il cür 

che jo “ ài tentàt dibant di riparámi. 
See benedete ché ch'e à olüt robämi 
duc’ i тібі sens, e tant ju а buriz für 
che, al pont, а” puédin jéssi nome sôi. 


LORENZO MOSCHI 


(Traduzion di Meni) 

BEADE BENVIGNUDE BOJANE 


'E je nassude a Cividât tal 1255 e 'e fo la tiarze di dis fruz di 
un tal Corado di Vecellone clamát Bojan e di une Albertine di Bu- 
tinins. So pari al jere une persone in grant, capo di une famée 
facoltóse. 

Di pizzule in sü 'e vé une grande venerazion pe Madone. 'E 
sô ore si fasè tiarziàrie dal Ordin di San Domeni. 1 tiarziàris di chest 
Ordin no vivevin tai convenz ma tes lór cjasis, dulà ch'a passavin 
lis lór zornadis preant e cjastiant la lór cjár, e judant moralmentri 
e materealmentri chéi ch'a vevin bisugne. 

La nestre Benvignude 'e fo straordenarie in chest cjamp. 'E 
preave fin a 700 patarnòstars e 1400 avemariis in di, si meteve gotis 
di asét in tai vôi vie pe gnot par podé stà sveade a preä, si lambica- 
ve cun rutizzis, si strenzeve la vite cun cuardis che, dopo un póc, 
1 seavin la cjâr! 

'E fo tant largje e gjeneróse di ajüz viars i puars che la int 'e 
scomenzä a veneräle di za in vite ch'e jere. 

"E muri a Cividát il 30 di utubar dal 1292, а 37 agn di etät. 

'E fo proclamade beade dal pape Clement XIII tal 1760. 

CURIOSITÂT CJASTIADE 


La cjase de none Marie 'e veve un còmut ch'al se- 
meave un trono. 

Al jere un casselot avonde alt, cun tun tapon pe- 
sant ch'al siarave la buse e al faseve pensa a chés bare- 
tis cul pompon ch'a usavin in chéi agn. 

A mi, frute, mi plaseve une vóre chel «trono» sim- 
pri blanc come un taulir di polente e ch'al nulive di va- 
rachine. Mi plaseve soredut parceche mi obleave a fá 
une gjnästiche particulár par montâ sù, e un biel salt 
par dismontä quant ch'o lavi a siarvîmi. Tantis voltis 
'o j lavi ancje se no vevi bisugne, par tignimi in esercizi. 

L'ambient là ch'al jere, stret e lunc, al jere riscla- 
rät di un balconut ch'al veve "пе fereade invezi di un 
scür. Daür de gridelade si viodevin nome lis pontis dai 
àrbui dal zardin disot. E jo 'o volevi viodi alc di plui, 
magari qualchi frut, qualchi cjan... E, alore, dentri cul 
cjâf in tun di chei quadréi de fereade! 

E alore une di su lis bancjutis rossis dilunc di un 
stradonzin di chel zardin 'o viót, dopo di vé butât für 
il cjáf tune buse di ché fereade, ch'a jerin frutis ch'a 
zujavin cu la pipine. Jo 'o zigavi: «'O ven a zujâ ancje 
jo!». Mi rispuindevin cul fámi bocjatis e a' ridevin e 
a' ridevin denant di chel cjáf ch'al fevelave e nol veve 
cuarp! 

Tal ultin jo ’o dezzît di ritirämi e di gjavä für il 
cjäf da quadrel de fereade. 'O cir di falu, ma il cjâf nol 
jesseve. Lu ziri di une bande, nuje; lu ziri di ché altre, 
nuje; lu tiri indaür cun fuarze, nuje. Nol passave plui. 
Ma cemüt, s'al jere passât prin? Lis orelis а” cjapavin 
simpri dentri tai fiárs dal quadrel. 

Alore 7о ài tacát a vai disperade e a clamä ajüt, 
e nissun nol vignive. 'O jeri restade li come une pantia- 
пше tal tramai. 

Finalmentri, quant che Diu al à olüt, 'e je rivade 
la none Marie. 

'E à viodüt. `E à capit. Mi à savonát lis orelis ben 
e no mâl e dopo, ziranmi un póc ca e là il cjáf adasi 
adasi come par gjavà une vere strete dal dêt, 'e à podüt 
puartämal di ca chel cjäf che prime al jere lat là di là 
come nuje, insiorát di une gnove esperienzie. 


LUCIA SCOZIERO 


"E je int ch'a scoménzin a vivi quant ch'al è timp di muri; al- 
tris ch'a finissin di vivi prime di scomenzä. 


LUCIO ANNEO SENECA 

IL STURNEL 


J cops duc' ben in rie 

sul tet de cjase là ch'o soi a stà, 

di cent sturnéi passúz "ne compagnie 

m'ai móvin par niâ; 

cussi, quant ch'al sglavine, 

l'aghe de ploe che simpri "e úl vé il so troi 
mi rive sul sufit e m'al riuine 

de cjamare ch’o stoi. 


Jo alore a di un dal trop 

ch'al jere a navigà di scoreät 

cun stecs e fueis e frós tra cop e cop, 
j ài dite, màrtars stat: 

«O tù lassù disôre», 

j ài dit, «che tu lavoris a dispiet, 
sátu o no satu che par ché tó vóre 

a mi mi plüf sul jet?». 


Mi à rispuindüt: «Vadi 
che di chel trat 'o ài colpe jo, cumò! 
Ma tit, ché ploe ch'e ven cussi e cussi, 
te plóvio forsi jo?». 
M. 

Datätis 


L’Elio, il Claudio e il Bruno a’ bevevin nome un 
taj par ostarie, parceche duc' e' àn di vivi. 

Alore une sere sul tart che lis ostariis a? jerin za 
dutis siaradis а” pénsin di lâ in cjase de Celestine, mari 
di Bruno, par fini a la miór la zornade. 

A’ tirin für un butilion de cantine e jú. Po’ a’ pén- 
sin di mangjá alc parsóre: paste sute, fretae... 

Paste no’n’ cjàtin. А” cjàtin nome tre üs e uns qua- 
tri patatis tune sporte di fuéis di panole. 

A’ mängjn üs e patatis, ancje se, par di il ver, lis 
patatis no vevin propi savór di patatis. 

Tal indoman la Celestine 'e à cirüt dibant in te spor- 
te lis patatis dai siéi tulipans. 


Eup. 


Tanc' di lor a’ son tant ingorz di fevela che no lassin di nuje 
a chéi altris. E come qualchi volte 'o viodin tes àriis un polez a ro- 
ba un spi dal bec di un altri, cussi chéi li а” gjàvin i rasonamenz 
de bocje di chel che ju à scomenzäz. 


GIOVANNI DELLA CASA 

Aia 


A] jere un operari sul ór de strade cu la só motore- 
te ch'al cirive di impiàj il motór. AI cjalcjave al cjal- 
gjave il pedal par impiàj il motòr, e il motór nol cjapa- 
ve; al tornave a cjalcjá il pedal, e il motór nol cjapave 
inmó nó; al cjalcjave di gnüf il pedâl cun plui fuarze, 
e nuje: il motór al dave qualchi tossude, al butave für 
une bugadine di fum neri e penz e nujaltri. 

L'operari alore al tacà a blestemä. «’Orco ca... 'or- 
co là...», al diseve, «'acrament... 'orche sü... 'orche 
jü...». 

A] passe un predi e lu sint ch'al risiave in ché for- 
me. J va dongje е j dis: «Ma рагсе po, paron, bleste- 
màiso in ché forme? Disét un patarnöstar invezi! Do- 
тапдап un ajat al Signór...». 

E l'operari: «Ce ce patarnöstars! ce domandä ajüz 
al Signór! Saial lui ch'e je miez’ore ch’o mi scani e ch'o 
sudi ch'o soi dut in brüt?». 

E il predi: «Provàit, provàit a di: "Bon Signór, fa- 
set che mi cjapi il motór””!». 

E l'operari: «Ce... ce...». 

E il predi: «Provait». 

L'operari alore si drezzà sü e al disè: «Si. Signór, 
bon Signór, fasét che mi cjapi il motór...», е) dé une 

cjalcjade secje al pedal dal inviament dal motór; e il mo- 
tór al cjapà. 

E il plevan, restát di stuc, braz a pendolon: < Acra- 
ment, j à cjapát!». 


L'ambizion no je condanàbil, ni no si pò dij la porche a chel 
ambiziós ch'al à ché di gloreási cun miez onesc' e опогеуш; anzi 
a' son chesc' ch'a rivin a fâ robis grandis, e chel ch'al mancje di 
cheste уде al è un frét e un inclinát plui al ozi che no al opera. L'am- 
bizion di condaná e di detestá "е je ché ch'e à come üniche finalitàt 
la grandezze, come che le àn par sólit i sórestanz; che, la volte che 
s'e propónin par idul, par rivâ a vê ce che ju mene a ché, а” fàsin 
dut un plan de cussiènzie, dal onór, de umanitàt e di ogni altre cjosse. 


FRANCESCO GUICCIARDINI 

FRUZZONS 


La Nene di Etore e la Costantine si cjàtin une di 
a buinore li de fontane a Biliris, tal miez dal borc di 
San Jàcun, che j làvin tre voltis in di. 

«Viva». 

« Viva». 

«Nuvitâz?». 

«Tantis». 

«Conte». 

«No puès». 

«Conte». 

«No puès, che, s'o tachi, 'o starèssin chi fin 
usgnot». 


M. 


S'o vin vôe di cognossi il valôr just di un omp, cjalinlu dispue- 
jât dal patrimoni, dai onôrs, des altris falsis aparènziis de furtune; 
cjalinlu ta l'anime par viodi se lui al è grant dal so, o s'al à une 
grandezze cjolte ad imprèstit. 


LUCIO ANNEO SENECA 

INGJANS 


Siore Mariute che cun tante art 
tu ti pituris i сјауёг DÉI gris, 


tu rivarâs, рд stàj, a ingjanä i vis 
cun ches tiés tintis, ma mai plui la muart. 


MARCO VALERIO MARZIALE 


(Traduzion di Meni) 

Aquerel di Meni Ucel 





«МА ANCJE ORENT! > 


Par fa in müt che la frute 'e cjapi sù ben il furlan 
e si rindi cont ancje di chés ch'a son lis «varietàz» de 
nestre lenghe, 'o ài visát 1 nonos di San Vit dal Tiliment, 
Angjlin e Felizzite, e la none Gjlde di Palazzül de Ste- 
le, di fevelàj simpri par furlan e cul lór vér lengaz. 

E cussi, co la frute si cjate di une bande e si slapa- 
gne dute contente daprüf la vascie e la pompe dal cur- 
til, «Ah, se frescia ch'a è l'aga!» 'e dis; opür, co si cja- 
te di ché altre bande, «None, átu cjolte l'aghe?». 

E se la none Gjlde no le à cjolte, 'e va jé cul boca- 
lut di veri lusint in man a jemplälu fintremai ae fonta- 
ne, che si cjate subit für di cjase. 

A] suzzét dispès però che, stant che la frute no à 
ancjmó imparät ben il furlan e che, ca e là, | mancje 
ancjemo un freghenin di sigurezze tal fevelálu, ’a s'im- 
berdéi ogni tant di un alc. 

«Cagnéris!» al disarés Meni Ucel. «L'impuartant 
al é che lu fevéli». 

Si! Peró, al suzzét ancje chest. Vinars passát, do- 
po sei stade al marcjät di Palazzül cun sô none Gjlde, 
indulà che ché j à comprát ancje un biel pàr di zocolu- 
tis rossis di len, cui pipinetuz blu parsore la fassute dal 
pit, la frute, cun sô mari e sô none, si è metude a sgjar- 
fà für di un vecjo armár, e a contemplalu cuintri la lüs 

dal soreli, un scampulut di tele a colórs che la none lu 
veve metüt vie ancjmò sepi Diu di quant. 

Ben, quanche la none j à dite ae frute che, se il 
scampulut j plaseve, j al varés dât par che si fasès un 
biel vistidut, ché, cence nancje rindisi cont di ce che vo- 
leve di, j à rispuindüt di colp: «Orpo, none, al è biel 
si. Ma ancje orent!». 





Gno barbe "Tin mi diseve che la fieste plui biele no je la Pa- 
sche ni il Nadal: 'e je quant che si cope il purcit. 


FRANCESCO MOSER 

Nativitàt de Madone, 1792 


La solennità della B. V. Miracolosa in Regolado di Co- 
sta di Sotto Aviano, si celebra 178 settembre. 

Setembar. Si bandone la marine 
par lâ in montagne a gjoldi, se si pò; 
par là a Dimpez, a Sauris, a Culine, 
dulà che l'àjar al è a fâ bon pro. 


Se invezi no si pò, poben, alore 
milante a' son lis sagris pai pais. 
Sì cjataralu il mit di passa lore 
ce ca ce là in concuardie cui amis. 


M. 

GRAU 


'E je une grande furtune dal Friül ché di vé Grau 
cu la plui biele marine dal mont li, dongje Aquilèe. 

I gradesans а” disin tu e me e no ti e mi come in 
dut il Venit, ma lór a' son une int che sepi Diu dontri 
che ur é vignude la fevele, tratansi di un Venit cun tun 
sunór furlan. E peraulis dibot compagnis dai furlans 
a'nd'àn avonde, ch'a disin, par esempli, cricâ, pal nas- 
si de dì, indola, par indulà, silisa par sisile e vie inde- 
nant. Aquilée, che le àn juste li daür, si sa che une vol- 
te 'e Jere dutun cul lór már e il lór sotét, ma vué si pò 
di che lór а” son alc di ріш dai veniz e dai furlans, biel 
che i aquilejés vué a' son dome che i furlans, compagn 
di chéi di Zarvignan, Flumisel o altris pais. Al ven a 
jéssi che l’identitàt dai gradesans "е je plui marcade. 

A] é che Aquilée 'e à, sj, une impuartanze storiche 
plui grande di ché di Grau, testemoneade des pieris an- 
tigonis che j son restadis, ma Grau, in plui des pieris 
e des glésiis antighis, al à lis cjasis, lis cjantis e lis stó- 
riis. Cjasis ch'a compònin une musiche cui colórs de 
lagune, cu lis napis maestosis e cu lis viuzzis e lis plaz- 
zutis di piere, ch'a son un signál dal stâ dongje de int, 
dibòt tune cjase uniche, dopo dal lavór in lontananze 
sul már. E al é sul fons di cheste musiche dal pais che 
s'inmaniin lis cjantis di glesie, che po’ a’ cressin tal cil 

e si spàndin tal àjar dal таг par rivà dal sigür fin a Diu. 

Il Campielo de la Scala al è un teatro vif, e al ven 
il pinsir che nancje Vignesie vué no à plui, aromai, nu- 
je che | puedi stâ a pár. Parceche а Vignesie il popul 
nol fás plui teatro e culi si: che culi al é un Giovanni 
Marchesan clamât Stiata ch’al conte stòriis, e la int lis 
rapresente vivinlis. L'ultime che si àle sintude in chel 
Campielo 'e je ché dal «Ultimo lion», e si trate di un 
biät idealist ch’al jere restàt fedél 'e Republiche di Уі- 
gnesie dopo de vignude dai francés, calcolant che Vi- 
gnesie "е podés torná ché ch'e Jere. No je mai tornade, 
e l'idealist, anzit, ch'al veve crodüt a un ciart pont ch'e 
fos tornade cui siéi canons e i siéi armáz, al Jere finit 
tal miez di un batibüi trement tra francés e inglés. Cus- 
sì, cun chesc' teatros ch'a cóntin la vite di une int, il 
passât nol devente lafé presint: ma cussi, co il passât 
al si impie propit de vite di une int, tra chés cjasis là 
e chés napis e chés vôs te lùs marine, al devente eternitàt. 


KÉ ei 

IL GARDILIN 


Puar gardilin ch’o ti ài culi devant 

te scjpule a polsá sul saltadór, 

opür a bagná il bec tal bevadör, 

o a fâ chel alc di svol di tant in tant; 


tal to cjavut ce pénsistu biel stant 

o biel fasint chel nuje di lavór? 

e soredut a front di chel sflandór 

di cil culà difür, dut un incjant? 

Ti cjali. Ce tant lungje, créature, 
eterne, ch'e à di séiti la zornade 

là che la sorte ti à metüt a stá! 

E a stá pe vite interie, fin ch'e dure, 
fin che no rive l’ore distinade! 


Ma tà, ce sátu tà ch'e à di rivá? 


M. 

Bilirote 


Ме sür Franca di frutine no oleve savént di stâ 'a 
Udin dulà ch'e stave la nestre famée. Se la menavin a 
Udin, si faseve vigni la fiere a quarante. 

МЕ mari e gno pari а” scugnivin torná a menále sü 
a Biliris. Rivade ch'e jere insomp de ribe dal borc di 
Scjecát, no veve nancje une linie di fiere: 'e coreve tal 
braz di so nono e vie insieme dut il di pes bràidis. 

La Franca no oleve nancje savénint di fevelà ta- 
lian: la só lenghe 'e jere il furlan e vonde! 

Une di 'e mateave tune vascje di ziment tal borc 
di Pole. Al rive dongje un frutin che si ferme a cjalále 
a saltá come un zupet te vascje di ziment. 

«Cui îsal, Manda?», j domandà la frute ae femine 
di Gjovanin che j jere lì dongje. 

«Al è Renato, il fi de Angjeliche. А” son riváz di 
Savona», j rispuindé la Manda ae Franca; «Parcé no 
zújstu cun lui?». 

La Franca j dise al frut: «Monte te vascje, Renato». 

Chel la cjale e no si móf. 

« Ven te vascje, Renato», 'e tornà a dij la Franca. 

Nuje. 

«Franca, disial par talian», j disé la Manda. 

E la Franca: «Renato, monte te vascje par talian». 


P. S: 

AVARIZIE 
Eco ce storie che mi é suzzedude. 
Al passe Tin e Min no lu salude. 


Jo che cun Min 7 soi 'o j dis: «Cemüt 
che no tu j däs а Tin nancje un salüt?». 


«No j al doi gran», al dis, «che s'o j al des 
rispuindimi par fuarze al scugnarès; 


e jo cussì 70 varés di jéssij agrát 
dal flât che a gratis mi varés slungját». 


M. 

Tresemanis 


Cisio Murià, dopo tant studiät, al é jenträt di ruo- 
lo tes scuelis. E li si son visàz che Cisio а! е barbot, ma 
barbot sul serio, tant che i paris dai fruz a' son láz a 
protestà dal diretór, che i fruz no capissin un osti di ce 
ch'al dis. 

П diretór, par rindisi cont dibessól de situazion, lu 
mande a clamâ. Cisio al va, e prin che il diretór j feve- 
li, j dis: «Però, come barboòt, siór diiretór, по | see- 
mèial ch'o barboòti ben?». 


Tin Pacjoc al jere lat là di Tite des ás a comprä 
un pocje di mil par сига la sô tos. Al rive, e Rite j mo- 
stre dutis lis qualitàz di mil in file tai vás di veri: mil 
di agaz, mil di more, di salit, di cjastenär e vie. 

Tin Pacjoc, tirade für 'ne sedon ch'al veve te sa- 
chete, al scomenze a zerzá, ma cun sedonadis che j jen- 
plavin ché bocjate ch'al veve. 

Tite des às lu cjalave e al taseve, fin che 'e quarte 
o quinte sedonade nol podè stratignisi: «Sint po Tin, 
s'o vès savude un tal, ti varés pesat prime». 

SIARADE DE MONT 


Cui sestu tü, rivät su la siarade? 
Sestu nassüt sui crez? 

E sastu "za che un biel тигі al уйі 
pinanche il plui biel vivi? 

Sint lis cjampanis gnovis! 

Tu sés bielzà dulà ch'al è biel séi. 


Siarade! Il timp te mont si sfante in cil: 
i crez, spietant lis stelis, 

a’ intivin ondis di univers lontans; 

e là “о sin nó cun chesc’ lusórs de tiare 
verde e celeste, cui siéi flórs, e il cür, 
batali dai biéi siums foresc’ tal timp. 

Mangiä e beni 


Venturin, migeot, al lavorave tal cantîr di Monfal- 
con, e quant che intór des siet di sere al rivave a cjase 
al cjatave pront un biel cit di mignestre cun dentri un 
toc di muset che sô mari j salvave dal gustà di misdi. 

Pe fan ch'al veve, al cjapave il cit e, senze doprà 
la sedon, la mignestre la beveve tun flat, e il muset lu 
netave cun tune sole bocjade. 

Une sere al rivà a cjase cun plui fan dal solit. Al 
cjapà sù cun dós mans il cit de mignestre e jü, senze 
nancje tirâ flât. 

Quant ch'al fini si visà che tal cit nol jere il muset, 
e j disè a sò mari: «Mari, e il muset dulà isal?». 

«Po te mignestre fi!», j rispuint la mari. 

E lui: «Ütu viodi ch'o lui ài bevüt ancje chel, 
'acrament!». 





A. G. 


Pan e gaban, si rive a là lontan. 

MERLOT 


Il risit di cheste uve al ë rivät de Franze, dal Bor- 
dolés, e in uê al pò jéssi cunsideràt un dai plui impuar- 
tanz de nestre viticulture. 

Vigorós, fuart, di buine adatabilitàt, al mene pulît 
tant in planure che in culine. Massime abàs vie des cu- 
linis, là che la tiare 7е je rizilóse е frescje, nus dà un 
prodot ргеѕейі. 

Il so vin, di colór ros rubin, al à un bonodór di 
fràmbue e di glàsigne. Une volte invecját, il colór j de- 
vente plui fin, «etereo», come che si dis par talian, e 
il colór al ven a quistà riflés di modon. 

Al à un savór di jarbe, fresc, sut, cun tun font un 
póc már. 

Al à dai undis ai dodis gräz di älcul, e al è indicát 
par cjárs 168518, cjârs іп ùmit di polam e cunin. Co al 
è vieli, ancje cui rosc’ al va ben. 

Si consèe di adatä la butìlie siarade ae temperadu- 
re ambientál, sui disevot gräz, di viarzile e di siarvile 
un’ore dopo. 

Lis zonis tipichis di produzion а” son: Iplis, Pre- 
pot, Buri, Cormons, Caprive, Marian e Fare dal Lusinz. 

E Feletan, là di Meni. 

Toponomastiche storiche 


'O cognòs un savint di chenti che, in fat di topo- 
nomastiche, al à la pretese di stà a pet dal prof. Zuan 
Frau da l’Universitàt di Udin. Jo, par gno cont, 'o soi 
cunvint che la toponomastiche di chest savint no à nis- 
sun fondament sientific, come ché dal Frau, ma 'o scu- 
gni ameti ch'e à une sô logjche e, se si ЙІ, une sô atrati- 
ve. E, cun di plui, storiche, stant almancul 'es teoriis 
dal gno savint. 

«Par esempli», mi dis, «sastu di dulà che al ven 
il non di Palazzól?»: Palazzól... propit cussi al é cla- 
mat là jü te Basse il pais che si slargje dut adór dal Пип 
Stele, e no Palazzül come ch'al dis il Pirona. 

«T'al dis jo!», mi dis il gno savint. E al zonte: «Al 
ven nuje mancul che di Atile». 

stant a lui, Atile, «il flagellum Dei», quanch'al ua- 
cave sù e Jü pal Friùl a talpassà i pais e a foropá i fur- 
lans, si fermà par un moment ali e j disè al so cjapitani 
in tun furlan stentàt, che по lu veve ancjemò ben zupàt 
dal dut: «Palàs... söl!», intindínt che, di chel sit, al ve- 
ve di sdrumà jù dut e lassà sù dome un palaz. Atile al 
disè, però, palas, cul «esse», che no j è mai vignüt il 
«zete». E, duncje, Palassolo, par talian, Palassól, par 
furlan, deventàt, cui studiäz di dopo, Palazzolo, par ta- 
lian, e Palazzül, par furlan. Ma a chéi di Palazzül ur va 

une cane cul «esse» par vie che, come a Atile, no ur é 
mai vignüt il «zete». E, duncje, Palassól, lu disin a ple- 
ne bocje. Storiche. 

E Driolasse? Listés 'e à la so origjne storiche pro- 
pit in grát di Atile, «Driu... lasse!», j disé Atile al cja- 
pitani ch'o vin dite, e chel al lassà indaür cjasis e int 
di chel lúc, al tirà vie dret, ma al lé, dopo, a sbrocäsi 
su Cjarmacis. E, duncje, Driolassa, par talian, Driu- 
lasse, par furlan! 

«E il puint de Delizie, ch'al ten uniz i furlans di 
de ca cun chéi di delà da l'aghe, рагсе si clàmial mo 
propit de Delizie?». 

Miòr no tentà di intervigni, cul riscjo magari di con- 
tradilu, cul nestri siór savint, ma lassá che si sfoghi cu 
la sô toponomastiche da lis fondis storichis. Atile an- 
cje chi...? No. Napoleon cheste volte. Un altri ch'al lé 
sù e jù pal Friùl e par dut al lassa un агыш аша ch'al 
veve stat a parasi, e un jet, аша ch'al veve stat a polsa, 
e qualchi strade che, bon par nô, si la dopre ancje al 
di di uê, che lu ricuardin. Inutil vient für cun stocs che 
no гедпіп ni cu la storie, ni cu la logiche, al contint il 
gno savint. Su chel puint, al conferme, Napoleon, cja- 
pât dai dolórs di panze e di un bisugn urgjent, si fer- 
mà, al calà jü i bregons, si scrofà e la molà, cussi tante 
e penze ch'al é un pecját che no nus sédi restade di puar- 
tà, magari... in qualchi museo a benefizi dai turisc'. Mo- 
lade che la ve, Napoleon al jeva sù beat, disint in tun 

bon talian, che lu saveve ben: «Oh, che delizia! Oh, che 
delizia!». 
E di ché j divigni il non furlan al puint da la Delizie! 
E che Frau perdoni. 


A. N. 


Ogn'an la Filologjche "е mande a duc’ chéi che ur ven publicát 
qualchi test in prose o in puisie sul Strolic une copie dal librut a 
gratis, in ricognossiment dai lórs contribüz. Ma no simpri 'e sa la 
direzion di duc’ i autórs di chesc' tesc’ par podé inviäur il librut, 
di mit che qualchi volte "е scuen domandá sclarimenz a riuart a 
chel che nol pò по savé, ven a stàj al redatór de publicazion. 

E alore 1'11 d'avril dal '86 al è suzzedüt che al redatór dal Strolic 
pal '86 j è rivade une telefonade айша che si diseve di no savé dutis 
lis direzions di chéi ch'a vevin vüt publicat qualchi alc su chel Stro- 
lic, cussi si lu preave di dilis. 

A' mancjavin lis direzions di Lucio Anneo Seneca, di Marco 
Valerio Marziale, di Francesco Guicciardini, di Giacomo Leopardi... 

Utubar. Une volte si sfuejave 

te gran' cusine dal Ucel di 5ot, 
che dute la borgade si ingrumave 
pe vóre, di stâ sü dute la gnot. 


E intant de vóre, Nando, Zuan de Nene, 
Zebec a intratigninus cu lis lór, 

e il nono Bric a fevelä di Viene, 

e lis pulzetis a cjantà d'amór. 


M. 

MANIA 


L'impression 'e je di cjatási tune zitát mai viodu- 
de prime, für dal mont. E sì che Manja al è ben cognos- 
süt, nomenát sui libris e su lis guidis turistichis, famós 
pes fabrichis di curtis di ogni fate, cun esemplárs ch'a 
son a volte oparis di art. Di chel instés, lis largjuris des 
stradis e ché de grande plazze, cu la sioretàt dai edifizis 
e l'antichitát di pieris е mürs, pàrie cu la dignitàt des 
costruzions modernis, а” esprimin, cuissà parcé, une ma- 
lusérie, un dül sutil ta l'atmosfere e, infin, tal fons, une 
plée fatalistiche di rassegnazion che Udin, par esempli, 
nol à. Si, Udin al va propit nomenát a chest pont, par- 
ceche Manià, su la diestre dal Tiliment sot liz monz, cu 
lis stradis ch'a puàrtin a Fane, а Sequals, a Midun, e 
pes valadis mistereósis di ventilà, al é, come Udin, un 
capolüc: il capolüc di un Friül plui сїйїп e plui disgraziät. 

Se jéssi furlan al olés di, come che tanc' par secui 
е” ап vat intindüt, partigni a une razze di puare int mal 
destinade, Manià, che 'za cul clamási «Maniago» in- 
vezzit di «Maniacco» (daür de forme gjenerál furlane 
de talianizazion dai nons di pais), al pant une piardite 
antighe, si pò di ch'al è la vere capitàl dal Friül. Ma 
"о vin 7а dit che a Udin е je mancul malusérie. 

'E sô funzion di zitàt furlane, Mania j dà seont ogni 
volte ch'al pó miór ch'al pó. Cun dut ch'al pár mut e 

distacät dal so jéssi (la gnove Provinzie sintije la furla- 
netàt?), al à ancjemò il biel domo gotic, al à la biele 
plazze e lis bielis cjasis antighis, al à la storie furlane. 
A] pâr che là no séin plui i furlans, ma a' son. La lór 
presinze si àle verificade tes ocasions che il «genius lo- 
ci» Aldo Tomé al à organizadis manifestazions di fur- 
lanetát. A' son simpri vignüz in tanc', di plui che no 
par solit di chealtre bande da l'aghe. Ma, finide la ma- 
nifestazion, dopo che la int е” àn tant plausät i prota- 
gonisc', al semée che un (ЙІ grant al torni а суара la 
int. Si disarés che, invezzi di là a cjase, a' véssin duc' 
di jentrà tal ospedäl. 

Ce ch’al val par Mania, al val plui o mancul par 
dute la Diestre. Bisugne che un àjar fresc al passi lis aghis 
di ventilà par che la int а” tórnin a vé cür di vivi sul lór 
Jéssi. 


Esc. 

LA BARZALETE 





Zenco e Panzete tal fogolàr de Dosche, a Biliris, 
ch'a jerin ancje la Gjeme, la Mina, la Marta, Pisto, Zur- 
che, Gogo, Bruno e jo. 

Zenco e Panzete а” lavin contant lis lór. А” conta- 
vin ché di ché mame e di chel frut sul tram di Tarcint 
par là a Udin; ché di chel bon paron di Zomeais ch'al 
jere lat di un uaridór a Palme parvie des moróilis ch'al 
veve; e vie vie... 

Duc' ridi. 

A di un pont Zenco j dis a Panzete: «E cumó con- 
te ché». 

«Quale ché?», j dis Panzete. 

«Ché di chéi doi, omp e femine, che lui al jere apene 
tornát de Gjarmanie...», al dis Zenco. 

Panzete al ingrispe il cerneli, al sminücje la mo- 
scje, al pense а ро” j rispuint: «No m'e visi». 

«Ché di chéi doi che nus diseve Rinaldo. Jé e lui...». 

E Panzete: «Ah ché! Biele biele...», e jü ridi. 

E Zenco: «Ben. Conte...». 

Panzete al rideve e nol finive di ridi. «Biele, 
uniche...». 

«Contile». 
«No m'e visi», e ridi indenant. 
«Cir di visáti, ch'e merte», e al tache a ridi ancje 

lui. «Chéi doi, omp e femine... che quant che Rinaldo 
nus 'e à contade...». 

Ridons! 

«Contile tú», | dis Panzete a Zenco. 

«Nancje jo no m'e visi», e ridi, e ridi ancjemo. 

Alore la Dosche, la Gjeme, la Mina, la Marta e duc' 
i altris dal fogolár, denant de ridarole dai doi che no 
si bonavin, а” scoménzin: «E alore, für ch'e vegni! Di- 
strigàisi a contále, ch'o podédin ridi ancje nó...». 

«Ma se no s'e visin, cemüt fasino a contále?». 

«E alore cemát faséso a ridi se no s'e visàis?». 

«’O ridin parceche quant che nus ’e à contade Ri- 
naldo si visin di vé tant ridüt che nus sclopave la pan- 
ze. E ancje cumò no podin fâ di mäncul di ridi, pal ri- 
cuart dal grant ridi di quant ch'o la vin sintude. Cussi 
"о scugnis cródinus su la регаше, e ridi in fiduzje ancje 
vualtris, e baste». 


M. 

OTOBRI 


Ta li sopis profumadis 
di cjera nova 

qualchi fuea zala 

a plan 'a cola 
sporciant chel spieli. 
Un sciap di passaris 
a sgarfin 

ta la morena secja. 

Il cian nasant 

a plan a plan 

al riva sot li^ passaris. 
Al fuis 

chel scjap 

nenfra i aunárs. 
Davou "па meda 

in cjáf dal darát 

il ciassadour al speta. 


(Furlan di Cjasarse) 

VERDUZ DI RAMANDUL 


Al è un vin tipic dal Friül, e une vóre preseát. Al 
ven für di une uve di verduz vendemade tart, in vignài 
che si cjatin nome а Ramändul, ai pis de Bernadie. 

Ale zál dorát di colör, brilant, e al dà ип odór fuart 
come di pomis. Al à un savór dut so, dolz cun tun font 
di tanin. 

De juste fusion dai siéi componenz al jés für chel 
quilibrio che lu presente indicát a siarâ ogni gustá par 
tant impegnatif ch'al sedi. 

Si à di bévilu sui 12 gráz, distaponant la butilie qual- 
chi minüt denant di siarvilu. 


L'aghe passade no fâs cori il mulin. 

22 bon ladron 


Si diseve ch'a jerin soldâz che по jerin rivàz a scjam- 
pâ dilà de Plâf la volte che i mucs a' vevin rot sü a Cjau- 
rét e inondát il Friül, e che si jerin rintanáz su pal Cjam- 
peon o tai boscs tra Sante Marie Madalene e Stele par 
no séi cjapáz presonirs. 

A" vevin vivüt cun ce che i biliroz e i magnaloz ur 
vevin puartát ogni tant a dute gnot che no ju viodéssin 
i mucs ch'a jerin di stazion in pais, o cun ce che lór stés 
a’ jerin vignüz a domandá, simpri di gnot, su la puarte 
des ultimis cjasis dai païs viars i boscs. 

La int ju vevin judâz bulintir, cun dut che la vés- 
sin curte ancje lór, fin ae fin de uere; ma dopo, a uere 
finide, quant che tanc' di chéi puars biadaz no lassavin 
di domandá indenant, à scomenzärin a no viódiju plui 
bulintir. Ur disevin : «La vin curte ancje nó, no podin 
contentäus. 'O podaressis lá a cjase uestre, o là a vore! 
Cumo ch'e je firmade la pas, parcé no tornàiso tai ue- 
stris paîs?». 

Qualchidun al jere partît, ma tanc’ no vevin lassa- 
dis lis lór lobeatis in mont, ni no vevin dismetüt di la 
a níz in tai boscs e di tindi par cjapà исё e jeurs; sore- 
dut no vevin dismetüt di insisti che 1 paisans ur slun- 
gjàssin inmò qualchi bar di polente, qualchi fetute di ar- 
gjel, doi fasùi, quatri patatis come ch’a vevin fat prin; 

e la volte ch'a vevin viodüt ch'al jere dibant... 

Jérial parvie di chel ch'a vevin tacát a spari gjali- 
nis dai gjalinárs e cunins des cuninàriis dal pais? e che 
tanc' orz a’ vignivin netàz? Jérino lór, chéi sbandâz, 
i responsàbii di un tant, ufindüz dal tratament ch'a ve- 
уіп scomenzát a sparagnäur i paisans? 

In chel timp al funzionave adimplen il stabiliment 
de spelae di Bulfons, adulà ch'a lavin a vóre un mijár 
di frutatis di Bulfons, di Tarcint e dai pais dulintör. 

А” lavin a vóre а Bulfons di sin di Segnà, di Cue- 
lalt, di Magnan, di Biliris, di Buériis, un pocjs in bici- 
clete, la gran’ part a pit, puartansi daùr la sportute cul 
gamelin de mignestre, un bine di pan, une scae di for- 
madi, un miluz. Parti a buinore e tornà a cjase la sere. 
A straoris, chés ch'a stavin a Magnan, a Cuelalt, a Bi- 
liris, a Buériis. 

А” uadagnavin chel alc e ogni quindis dis а” puar- 
tavin a cjase la quindisine. 

Ma cui jèrino chéi che, saltant für di une cise, а” 
vevin tacát a fermà qualchidune di chés frutatis ch'a 
vevin platade la lór biele buste de quindisine tal sen la 
volte ch'a tornavin par sot il Rócul a Biliris biel lant 
a Magnan, o pai Cujestris biel lant a Cuelalt, o par la- 
jù de Casote biel lant a Buériis, la sere tart, che nol pas- 
save nissun für di lór? А fermant qualchidune saltant 
für su la strade cun tun fazolet su la muse a olé vé la 
buste de quindisine? Jèrino simpri lór? Simpri chéi che 

no vignivin plui judáz a sostentási dai paisans? chéi 
sbandáz che по vevin olüt o podüt tornà a cjase lór cun 
dut ch'e jere finide la uere? che no vevin lassât di stà 
tai lórs landris in mont? 

Simpri chéi. 

Par solit а” fermavin lis frutatis ch'a vignivin a pit. 
Ur domandavin: «Véso tirade la pae?». 

«51... Sl...», а” rispuindevin spauridis. 

«E a di cui la puartàiso?». 

«Al pupà». 

«Al pupà j 'n' baste mieze», а” disevin. «Ché altre 
mieze 'e je mé». 

No jerin nancje trisc’ lêr, puars frutaz che la uere 
ju veve sforeäz. А” disevin: «Nus displás, ma 'o vin ben 
dirit di vivi ancje nó!». 

Une sere, sul tart, un di chesc' al veve fermade une 
creature sot Pràmpar e j veve domandät: «Tü la buste 
le ätu?». 

«Si, le ài». 

«Poben, dàme a mi», j veve dite. E la frute j 'e 
veve dade, vaint. 

«Vevistu di puartáje a to pari?», j veve domandät 
chel. 

«Si». 

«Dula statu?». 

«A Magnan, tal bore dai Cignins, al cunfin cun 
Dartigne». 

«E tu vadis ogni di a pit a Bulfons?». 

«Si». 

«E parce no in biciclete?». 

«Parceche la biciclete no le ài». 

«Poben», j dis il brigant biel tornan'j la buste, 
«cheste buste t'e torni a pat che tu j 'e déis a to pari, 
e che to pari la meti vie cun chés che tu tirarás passe 
chi fin al pont di rivà a compráti ’ne bciclete: che nol 
è just che tu vebis di cjaminá tre oris in di tra buinore 
e sere par là a vóre a Bulfons». 

Bontät dai briganz jessüz für da l'invasion dal Friül 
de bande dai mucs ch'a vevinz rot sù а Cjaurét! 


M. 


Bevi e no spandi, cjossolà e no pandi. 

Memorie dei Defonz, 1764 
Fraterna di S. Barbera (de' Bombardieri), Palma. 

Novembar. La fumate dut 'e plate 

il doi dal més, la di che ai puars mancjáz, 
tal simitieri là che si si cjate, 

si ur dis che no ju vin dismenteäz. 


Po' il cil al torne biel co si presente 

l’istàt di San Martin, che dut al rit. 

Al dure póc, ma chel che si contente 
nol pò no consolalu fin dapit. 


M. 

SAN CANZIAN 


Ad Aquas Gradatas... 

Canzi, Canzian e Canzianile, 'o savin ch'a son tre 
martars cristians di cheste nestre tiare. 'O savin ancje 
che tal nestri timp, che la int no je religjóse come une 
volte, chéi tre nons li, se un nol à il balin de storie fur- 
lane, no interessin gran. Мо interéssin tant nancje chéi 
di altris sanz dal lunari, che anzit a tanc' ur interesse 
dome di meti ai fruz nons inglés. Cun dut chest, le ne- 
stre Bisiacarie, a un dis chilometros di Aquilée, tune tiare 
dute riade di aghis, in tune lùs marine, al è il pais di 
San Canzian. 

А” cóntin lis störiis che tun secul lontanon Canzi, 
Canzian e Canzianile, scjampaz di Aquilèe ch'a jerin 
perseguitàz, а” fórin cjapáz no tant lontan e marturi- 
zàz ad Aquas Gradatas. Cumò San Canzian al è un pais 
cun tune glesie, un tór e cjasis e stradis, come tanc’ al- 
tris pais, ma al à un cidinór dut so, lusorós. Te plazze, 
ch'e je grande, la glesie 'e je tal miez cun pieris e sarcó- 
fagos e ciprès, ma chel cidinór ch'e à dulintór nol è di 
zimitieri: al è di passât e di misteri. 

Ad Aquas Gradatas... А” vegnin sü simpri chestis 
peraulis, cjatadis tun librutüt di M. Mirabella Roberti 
e S. Tavano che si pò vélu li, in glesie, e che nus conte 
ancje di altris martars e di altris pieris ch'a son li atór, 

come chés di Crisogono e di Proto. Cetant lontans chesc' 
nons e chéi timps! 

Culi 'e je une pás grandióse, ch'al pâr che nissun 
nol feveli. Ma il már al é dongje cun dut che culi al pár 
che nol esisti e ch'e séi dome la sô lüs. Ce che no si ca- 
pis, culi, al è ce ch'al è plui biel. Si à il sens di jéssi ’za 
stáz in chest lüc, oben di jéssi rivàz la prime volte, ma 
di cjatási tun altri timp, salacór propit sul moment che 
i tre martars, passât il piés, а” jentravin tal miór, lant 
cun Diu. Diu! Un moment vivüt di lêr, ma sintüt, di 
lontan, ancje di nô, in chest pais für di man de nestre 
Bisiacarie, tal an 1986. 

SANTE CATARINE DI ALESSANDRIE 


Di Santis Catarinis a 'nd' é dis. Ché ch'e cole il di 25 novem- 
bar 'e je di Alessandrie di Egjt, e 'e je ché che si fasi) fieste a Udin 
il 25 di novembar apont. 

'E je une màrtare ch'e à vivüt tal quart secul d.C. e che l'impe- 
ratór Massenzio le à fate copâ. 

Secont ch'e dis la liende, chest imperatór, biel passant pe zitât 
di Alessandrie di Egjt, al organizà un sacrifizi in onór dai siêi Dius 
e a chel fin al fasè сора ben 130 tàurs, e al ordenà che duc’, daür 
il so esempli, а” sacrificässin instès: i siörs un taur e i puars un ucel. 

E ve' chea di un pont 'e vigni indenant une principesse, bielis- 
sime, Catarine, che duc’ reste tal viödile. Ancje l'imperatór al re- 
ste. E Catarine j berle pai mazzalizis ch'al faseve fà par опога chéi 
siei Dius fals e bausärs. Si bat cun tant traspuart e calór al proposit 
che l'imperatór si innamore di jé fin al pont di ufrij la corone im- 
periâl, cun dut ch'al fós za maridât e che | fós dongje la femine. 

La Catarine si indigne e j berle indenant, in forme che l'impe- 
ratór la fás meti in preson, condananle a muri di fan. 

Ma Catarine no mùr, che un colomp al ven a nudrile. 

L'imperatór alore, dopo di véj parferit di gnüf di sposäle, e 
di vé vude une gnove ripulse, al dà òrdin di fruzzale, di sbregale, 
metinle tune machigne besteole cun aruedis plenis di sgrifs, di me- 
nális 'toratór cul fin apont di fruzzale. 

Ma i sgrifs no rivin a sbregä la cjär dilicade de principesse, tant 
che la int ch'a viodevin а” disevin: «Il Diu dai cristians al è vér». 

A di un tant l'imperatór s'inrabie inmò di plui e la fás puartà 
für des puartis de zitát cun ché di Ға) tajä il cjäf. E biel lant jê 'e 

preave par duc’, omps e feminis, siörs e puars, sans e maläz, béstiis 
e dut, compagnade squasi in trionf di dut il pópul. 

Tajat che j àn il biel cjäf «luminös plui dal soreli e plui pulit 
de lune» i Agnui a' dismóntin dal cil a cjoli il so cuarp par traspuar- 
talu sul Sinai, là che podopo j è stát dedicät un convent. 


Nô 'o murin ogni di; ogni di nus cjól une part de nestre esi- 
stenzie, e vie vie che nó "о cressin, si scurte la nestre vite. "O vin 
piardude la infanzie, podopo l’adolessènzie, dut il timp ch'al è pas- 
sat fin a uê al ë piardüt: la stesse zornade di uë la dividin cu la muart. 
Nol è Pultin got ch'al disvuede la clessidre, ma duc’ chéi ch'a son 
coláz prin; cussi l'ultime nestre ore no fás la muart, la finis. A chel 
pont nó 'o rivin al trauart, ma 'o cjaminin ch'al é un piez. 


LUCIO ANNEO SENECA 

Une ridarole für di puest 


AI è cjalt e, come aromai simpri in Friül, al è rivát 
dut tun colp. Ma une volte jérie cussi? A mi mi pâr che 
quant ch'e lave vie dai cuviarz la ultime néf de zitàt, 
i morós dal Cormór а” jerin za pronz. Al bastave che 
l'inviár al dés il plui pizzul segno di strachetát par ch'a 
vignissin für a plotons. Si vares podüt fala di zornadis, 
di une setemane, va, ma sü par jü 'tór il 21 di marz 'e 
vignive simpri, stáit sigürs, e al Jere come se si vés spie- 
tät qualchidun in stazion, treno tal, binari täl. Al jere 
un aveniment che propit si lu spietave, e 'o dis il vér, 
ancje se in ué qualchidun mi rit e mi compatis, che in 
chel timp 'o provavi une emozion propi grande. No mi 
vergogni par nuje. Anzi, 'o zontarai che nome s'o sin- 
tivi a di che un al veve mal di dinc' in chel timp, mi 
displaseve inmensamentri. Mi pareve dal impussibil che 
si podés vé mal quant che dut al scomenzave a sta miór. 

I muarz, po! Ma cemüt, "о pensavi, cemüt si puè- 
dial muri se finalmentri si pò lâ vie senze capot, e se 
ancje dentrivie si à gjavat für alc di pesant? Il soreli gnüf, 
il cil plen di vitt-vitt, i balcons viarz, magari ancje lis 
scarpis di screà; e dut chest parsóre de tiare, e nó lâ sot? 

Eco un stà mal che no ài mai podüt dismenteá, e 
se in chéi dis mi capitave di viodi un furnerál (e magari 

cussi nó al suzzedeve dispés), mi avilivi che mai. Ce- 
tant dül che mi faseve il puar muart cjalant il soreli ch'al 
lusive su lis maniliis e i càncars d'aur e d'arint de ca- 
rozze e sui penacs dai cjavai! Ce razze di gjte! 

Epür une volte, a proposit di chest, 'o faséi une 
part ch'e semée un cuintrisens cun ce ch'o ài contát. Al 
jere ип timp adulà che nó 'o làvin dispés a viodi i muarz. 
Te cjamare mortuärie dal Ospedal, ch'e jere squasit sul 
апош tra la vie Ospedál e vie Crispi, no sai s'o la vés 
presint, 'o sarin láz plui di cent voltis a benediju prime 
che ju siaràssin. I parinc' nus cjalavin. Par sólit, si vio- 
deve benissin che no capivin cui ch'o podevin séi; qual- 
chidun al fermave ancje di vai. In qualchi cás, cirint di 
indiviná tal nestri gjest un at di pietát cristiane ch'e va- 
rès vit di vigni nome di une buine educazion, a’ fase- 
vin viodi di complasési dal nestri pinsir. Par nô 'e jere 
une grande sudisfazion, cun dut che si lave palpant ogni 
tant tes sachetis il pachetut des figurinis dai artisc’ dal 
cine, forsi pensant che nus mancjave ché dal «feroce 
Saladino» di ché volte ch'a jerin Ramon Novarro e Ro- 
dolfo Valentino. 

Une di 'o capitai li cun chel che uê al è il professór 
Rino Borghello, che cumó 'o pensi che no j displasarà 
cheste publiche amende ch'o fás ancje par lui par une 

cjosse mál fate di ducjdoi. Duncje 'o jentràrin. Un 
muart di campagne, si viodévilu a colp. Uns quatri o 
cinc feminis cui fazzúi neris sul cjäf, uns quatri o cinc 
omps, e il muart in tal miez, ancjemò viart, cun mo- 
schetons gris e cjavéi gris instes, senze golarine, vistit 
cun tun vistit neri a riutis claris, di pano ordenari e dir, 
scarpis altis cul pontäl taront. Palidissin. 

Come ch'o fasevin di sólit, si fermàrin dapît de cas- 
se, si fasérin il segno de sante crós, lu benedirin, ma 
quant ch'o fórin par fà dietrofront, nus rivà la ridar- 
de. Taponansi la muse, inclaudáz là ch'o jerin come se 
nus vès cjapät ’ne parälise, 'o scomenzärin a scjassäsi 
di cunvuls, ch'o soi sigür ch'al pareve che si vais. Jo 
'o mi rindevi cont dal sacrilegjo, ma ce podévio fâ? 'O 
cjalavi für pes frissuris dai déz la maravee tai vói di ché 
puare int che no nus veve mai viodüz e che al pont nus 
viodeve a vai in ché forme. No mi movevi, ni no lu va- 
rès forsi nancje podüt, e 'o spietavi, dut sudát, ch'e pas- 
545; ma apene che i nestris comedons si tocjavin o ape- 
ne che il paviment al dave un cric, la ridarole 'e torna- 
ve propri quant che si sperave ch'e stés par fini. 

A un pont, par daür, *o sintirin une manone a po- 
jási su lis spalis di ducjdoi, e une vôs di omp tra i ne- 
stris cjás: «Coragjo frutaz, il nono al é lát in paradis». 

'O scugnirin là daür dal furnerál, simpri cun chel 
omp in tal miez che nus tignive lis mans su lis spalis e 
che nus confuartave, che nol lassave di confuartänus: 
«Sü sü, coragjo», e nome te glesie di san Franzesc, che 
in ché volte a’ puartavin ali i muarz dal Ospedäl, spie- 
tàt e cjatàt il moment just, 'o rivàrin a továse al «Dies 
irae» cu la pàlide complizzitát des cjandelis. 

Brute azion. 


RENZO VALENTE 


( Traduzion di Meni) 


Massimin, imperatór di Rome, nassüt tun pais là che ué si cja- 
te la Bulgarie, fi di contadins, al jere alt «otto piedi e sei dita», ven 
a stáj doi metros e quarantesis centimetros. Al beveve une medie 
di vinc’ litros di vin in di e al mangjave dai dodis ai quindis chilos 
di cjár in di. In vite só nol à mai zercjadis verduris. Nomenát impe- 
ratór dai soldáz ch'al comandave tal 235 d.C., al é stát copát, sim- 
pri dai siéi soldáz, tal 238 d.C., intant ch'al stave cirint di somerzi 
Aquilèe. 

S. Zuan vanzelist 
Collegio Notarile di Udine July Brunaleschi opus 1578. . 

Dicembar. Sante Luzie no rivave 
come cumò in ché volte, cul герді: 

al jere il Diu Bambin che la jemplave 
la cjalze, alore, aprüf dal cjavedäl. 


E in glorie il di de fieste pe pacjade 
zovins e viéi e fruz in tal mezzat! 

E tripis, e muset cu la bruade! 

E pas ai omps di buine volontät! 


M. 

SEQUALS 


Vico di Cec (Lodovico Zanini), benemerit par tantis 
iniziativis furlanis, agnoruns indaür al à vüt fatis une- 
vore di corsis in biciclete fin a Sequals par implantà une 
scuele par mosaicjsc'. 

No si sa par ce resons ché nol é rivát in ché volte 
a realiza la sò idée, che daspò 'e je invezzit deventade 
realtát a Spilimberc. Il fat impuartant al é che Sequals 
al à la tradizion dal mosaic e di Primo Carnera, tant 
fuart e tant debul parvie de sô bontàt. 

Vê la tradizion dal mosaic nol ül di vé vude e vé 
ancjemo tante int pratiche di un mistîr e che magari е” 
an fat furtune in Americhe cu lis «Mosaic and Terraz- 
zo Companies»: al ùl di ancje vé inlidrisát in qualchi 
misure un sens di bielezze e di art. 

Co la Societät Filologjche Furlane 'e à olùt tornä 
a organizà lis Frais de Viarte, al fo sielzüt Sequals par 
screä la gnove serie. ’E fo une grande fieste, che, dopo 
dal taramot, il pais al si presentà come che duc’ varés 
olüt viodi duc’ i pais furlans ch'a förin taramotäz. Se- 
quals al jere li, denant dai vôi di dute la int rivade di 
ogni dontri, simbul di une gnove realtàt, di un gnüf Friül 
cu la fuarze di Primo, il gjgant che duc’ pense ancjemó 
a lui cun tun afiet dulinziós. Che se Sequals, in plui di 
tante fuarze e di tante braure mostrade su la ricostru- 

zion, al à ancje l’umanitàt di Primo, alore al è il prin 
pais dal Friùl! 

Il fat al é che un pais cussi sempliz e cussi biel, cui 
arcùz des sós cjasis, cu la netisie des 505 stradis, cu la 
glesie alte su la cueline, che si rivile par une scjalinade 
avonde lungje, nol е fazzil cjatàlu. E al ven di pensá 
che, alore, no son impuartanz i granc’ monumenz, lis 
sioretàz e lis grandezzis. Pal vivi di une comunitàt, plui 
impuartant di dut ’e je la vertút viodude a Sequals: che 
li, in tune sagre gnove, i furlans е” àn podüt viodi come 
tun spieli ché ch'e à di jéssi stade la plui vere grandezze 
dai lórs vons. 


No si à di ufindisi se chéi altris nus scuindin la veretàt dal mo- 
ment che une vöre dispes "о sin nô i prins a scuindise di bessöi. 


FRANGOIS DE LA ROCHEFOUCAULD 

La sgnane {urbe 


In chéi agn, sot Nadal, sul tart, a’ vignivin a viodi 
se tu vevis bisugne di sgnape fin su la puarte di cjase, 
a Biliris. 

А” vignivin pai boscs, incidins come spiis, forsi di 
Sotcret di Samardencje, di Sante Marie Madalene, di 
Plazzarus, di Pers... А” batevin adasi te puarte e al la- 
ve a viarzi il nono che ur domandave: «Ce uéliso?». 

«Véso bisugne di alc?». 

«Si pó ancje vé bisugne di alc». 

«Un moment», a' disevin. Si dislontanavin tal scür 
e subit dopo а” tornavin cun tun sacaprót di аша ch'a 
gjavavin für une butilie di «furbe». 

Il nono al distaponave, al nasave, al zercjave. 
«Trop?», al domandave. 

Tant. 

'E costave miez tant di ce ch'e costave là di Can- 
dolin a Tarcint. Di chel instés 'e costave simpri masse 
par Lüzio, par Tilio e soredut par Toni Ucel che, tal 
ultin, а” savevin che un lambic nol pratindeve faturis 
di sorte par pissä für ce che si | domandave: al pratin- 
deve juste qualchi fassut di lens secs, qualchi sclop di 
fajár, qualchi ore cidine tal scür de gnot e tal ultin gà- 
tul su pe mont, vie dai trois; e la trape, che si cjatävile 
par un blanc e un neri. 








E alore in chel an che Епіо dal Ucel disóre, che lu 
clamavin Ninine, al deventà finanzot dopo di vé fatis 
lis 605 bielis scuelis a Caserte, e al rivà a cjase in mun- 
ture cu lis sós bielis mustrinis zalis sul golár de gjache- 
te, alore a Toni j vigni sü di furnisi de sgnape che j co- 
ventave senze scugni meti lis mans te sachete. 

Si fasè imprestà di scuindon di Ninine la sô mun- 
ture cu lis sós flamis zalis e il so cjapiel uso alpin ma 
cu la napine zale, e al meté su ché munture la sere ch'al 
scrupulà ch'al sarès rivät l'omp de «furbe». 

Chest al rive, ae sô ore. Al bat adasi cu lis ainis 
te puarte tant ch'al usave, e j viarz Tilio, ch'al jere d'a- 
cordo cun Toni sul cemüt compuartási par vé la sgna- 
pe a bon presi. 

«Comandàiso аіс?», j domande sot vôs a Tilio il 
biát. 

«Si», 1 rispuint Tilio. 

П biát al va а cjoli il sacaprót che Іш veve lassât tun 
cjanton dal curtil in tal scür e al torne subite dopo cul 
sacapröt plen di butiliis. 

Si sbasse par pojálu ben planc sul solár, e une vol- 
te che si è drezzát sü, al viót un finanzot li devant, dret, 
impins, ch'al é Toni, ma che lui nol sa ch'al e Toni. 

Al reste, puar omp, che nancje che j fós comparit 
il demoni, cui braz a pendolon. 

«Finalmentri ti ài», j dis Toni. 

E chel: «O pal amór di Diu... pal amór di Diu, 

siór», | dis, «che nol stedi a fämi dal mal!». 

«Dami ca il sac», j comande Toni. 

«... che nol stedi a fámi dal mâl ch'o soi plen di 
fruz e senze lavör...». 

«Dami ca 1l sac!». 

L'omp j dà il sac alzanlu pes brazzadoriis. «Che 
nol stedi a fámi dal mal, che Diu lu ricompensarà». 

Toni lu cjale a lunc e po? j dis: «'O varés di menáti 
in casarme, ma stant che tu sés plen di fruz e senze la- 
vór...». J fase tirà für dal sac lis butiliis de «furbe» e 
j es fase meti in rie sul sojar, <... stant che tu sês plen 
di fruz e senze lavór, par cheste volte vada, ma guai se 
tu véssis di tornà a fámi une tál». 

«Che Diu lu binidissi, siór maressiäl». 

«Уа». 

«Tantis graziis, siór maressiál». 

«Val». 

Il bon omp nol partive. 

«Ti ài dit che tu lédis». 

«Sidr marassial, podarèssio vé il gno sac indaür? 
Che se i miéi borghesans e 1 miéi di cjase mi viodessin 
a іогпа senze sac...». 

Toni j dé il sac indaür e j metè dentri une di chés 
butiliis par ch'al podes bévint un flat ogni tant biel che 
si rimpinave su pai gàtui dal Cjampeon. 

Si à savüt agn dopo ce tant ben che chel puar cri- 
stian al veve dite di chel finanzot che lu veve becät a 

Biliris: che nó nome no lu veve menát in casarme par- 
vie di ché sgnape «furbe» ch'al lave a plazzà cuintri lez, 
ma che parfin j veve tornát il sacaprót e regalade adiri- 
ture une butilie di «furbe». 


M. 





П maressial inglés Montgomery, tal 1942, со al comandave la 
ҮШ Armade britaniche in Egjt, biel ch'al lave a ispezioná i ісі sol- 
daz tal desert, s’imbate tun camion che lu guidave un soldat nút 
dal dut cun, sul ejáf, un cjapiel a cilindro. Al pensà di riclamá duc’ 
ae dissipline e al mandà für un avis ch'al diseve: «Te XII Armade 
al è proibit di puartä il cjapiel a cilindro». 

DIARI 


Tu, frut, che no tu lässis 

di scrivi tantis riis di puisiis 

su duc’ i sfuéis ch'a jèssin tal país; 
tu, frut, che tantis oris tu lis stràssis 
cun tun penál in man 

par fà ce che tu fasis; sta lontan 

dal crodi a di chel critic che di te 

al conte che tu sés un alc e ce, 

un bulo, un gnüf ch'al merte preseát, 
publicizàt: insumis ип rivát! 


Мо, frut, làssital dí: 
tù no tu sês rivát. Tu йз di parti. 


M. 

SAN SCJÉFIN 


Al torne San Scjéfin, e a Biliris "e torne la sagre, 
une des tre sagris dal païs, dopo di ché di San Jàcun 
e di ché de Madone dal Rosari, de quarte domenie di 
utübar. 

"Ме volte la sagre di chest protomartar, di chest prin 
martar de glesie, 'e Jere la miör, sei parvie ch'e colave 
tun timp che duc’ i отр a’ jerin tornäz in país des Gjar- 
тапи la ch'a vevin fate la lór stagjon, séi pal fat che 
in ché di nol pluvive par sólit, come che invezi al pluvi- 
ve la quarte di utùbar, che i magnaloz а” vignivin ca 
a sagre cun dos ombrenis, par menänus pal boro, sei 
pal fat che il plevan che in ché volte al puntificave al 
veve non Scjéfin ancje lui, come il sant, e j tignive une 
vóre. 

Par une setemane interie prime ch'e capitàs, lis 
cjampanis а” scampanotavin par oris cun Bepo Pierés, 
о Costantin di Fabro o il Moro de Vicjarie a manovra 
i banducéi de mezane e de pizzule che nissun come lór. 
E lis feminis a smondeá la glesie in duc’ i sucriz: la Ul- 
vine, la Franzescje di Busan, la Mabile de Tuche; е Nan- 
do Menon e Meni ’Aroni a navigà têr confenons e 
standarz. 

Il di de sagre a buinore il barbe Varisto al faseve 
puartà für tal curtil des balis de só ostarie un caratel 

di vin pai clienz che si saressin presentàz subit Messe 
о tal dopomisdi, e i colazzärs а” rivavin a postà lis lör 
bancjs ce ca ce là cui lórs golosez. 

Po’ la messe "es dis. Stracolme la glesie. Quatri pre- 
dis a vignî für de sacristie cun pre Scjéfin in glorie: pre 
Oton di Faelis, pre Pieri di Sidilis, pre Satanasso di Sa- 
mardencje, don Lino Molaro, e nô, zagos, in sîs, cu lis 
tóniis di bugade, rossis o neris, e lis cuetis càndidis, ben 
sopressadis, cu lis lór galis a pendolon incoladis; e ро” 
il coro, la benedizion dal altâr, e un bonodór di incens 
di beási. E la predicje di un predicjadór d’inclaudà la 
atenzion di duc', cun qualchi peraule latine a riuart de 
elezion di San Scjéfin a айасип, a diacono: «Et elege- 
rum Stephanum, virum plenum fide et Spiritu Sancto». 

Podopo a gustà, un siór gustà. Podopo a gjéspui 
e in prucission *tór dal гис di Pierès, cu la bande a su- 
nâ e cu la statue dal sant su la puartantine, biel, alt, 
zovin, cul plat in man cui tre clàs che lu vevin copát: 
«I macarons!», al diseve Cornelio. 

Tanc' agn a' son passáz d'in ché volte e chés sa- 
gris ali а” son in pös uê a visäses: Fonte di Fabro, Pieri 
Cragnulin, Arnest, Rinaldo di Vincjarét, Celso, Dezi- 
mo, Bepo di Mezelan; e la Gjeme, la Manda, la Taré- 
sie di Basili. Chés di dopo ’o sin cetanc' di plui a visá- 
ses, ma chestis... sào jo! No son stadis ni spietadis ni 
gjoldudis come chés là. E chés di cumo... 

Ben. Il timp al à cjaminát e al cjamine. No si pó 

tornä indaür e si scuen stà cul timp: lotarie, péscje, ро- 
lente, cueste, lujanie e bruade, parcé no! 

Ma te clime di bontät, di fraternität, di concuär- 
die che si viveve une volte; e di devozion, ancje se la 
glesie no Je plui ché. 


M. 


La nature no oblèe l'omp a pecjä, ma j à dat la inclinazion al 
pecjà; la nature no dà ni la sapienze ni la virtüt, ma la disposizion 
ae sapienze e ae virtüt. Si devente savis, no si паз savis; e deventà 
bogn 'e je un'art ch'e dipent de libare volontät nestre, айша ch'al 
sta il mèrit o il demerit de nestre vite. 


LUCIO ANNEO SENECA 

CUMIAT 


Eco, e cumò ch'o sin rivàz dapit 


une domande a vualtris ch'o vés let: 


ce ch'o vin scrit lu vino scrit pulit? 
il troi là ch'o sin 182 isal il dret? 
Opúr vino falät? Vino scrocát? 

Se si, cjapàise cu la Sozietàt! 

THE END 

